
Forord

ORDET ANTISEMITTISME MØTER VI nesten daglig i mediene. Journalister, politikere og forskere bruker det med ulikt innhold og varierende betydning. Det finnes mange forsøk på å sammenfatte fenomenet definitorisk i hele spennet av betydningsforskjeller fra fordommer og fiendtlige holdninger til overgrep og folkemord. Antisemittisme er et ladet begrep. Mens det er det biologisk begrunnede jødehatet med referanse til nazistenes «endelige løsning» som lader det, er det debatten om Israel og sionismen som truer med å sprenge det. Krigen etter 7. oktober 2023 har utløst en bølge av antisemittiske utfall som vi ikke kjenner rekkevidden av. Samtidig er begrepet blitt innrullert i propagandakrigen: Anklager om krigsforbrytelser blir avfeid som antisemittisme; kritikk av antisemittisme blir fordømt som legitimering av palestinsk folkemord. Problemstillingen er ikke ny. Det nye er omfanget: Intet palestinsk terrorangrep tåler sammenligning med den massakren Hamas iverksatte den 7. oktober. Ingen israelsk krigføring tåler sammenligning med ødeleggelsene og dødstallene i Gaza under Netanyahus ledelse.

I et debattklima hvor antisemittisme vekselsvis utlegges som krigens årsak eller påskudd, kan gjenutsendelsen av Jødehat tjene som en påminnelse om hva antisemittisme har vært i historien. Forhåpentlig kan fremstillingen dermed bidra til å skape større klarhet i hva det er og ikke er i vår egen tid.

«Hat som rammer jøder fordi de er jøder» er en enkel definisjon som har vært i bruk lenge. Men fordi antisemittismen har vært kjennetegnet av et hat som baserer seg på innbilte egenskaper som tillegges jødene, har det vært foreslått at jøder bør settes i anførselstegn – blant annet for å skjerme alminnelig teologisk eller politisk kritikk av jødedommen eller staten Israel mot anklager om antisemittisme. Det er en spissfindig nyanse. Og kanskje kan den gjøre oss litt klokere på antisemittismen iblant oss, så lenge vi ikke innbiller oss at den gjør antisemittene klokere. Det er nettopp forvandlingen av faktiske jøder til innbilte ‘jøder’ som er det antisemittiske glansnummeret fremfor noe: demoniseringen.

Selve begrepet antisemittisme ble ikke populært før i slutten av 1870-årene. Den tyske journalisten Wilhelm Marr definerte det ikke nærmere, men ordet fór likevel som en løpeild over Tyskland, Østerrike, Frankrike og en lang rekke europeiske stater. I løpet av få måneder var det nye begrepet innarbeidet i dagligtalen. De som trodde at antisemittenes argumentasjon var for primitiv til å bli trodd, tok feil. Bøker og tidsskrifter dukket opp som paddehatter, organisasjoner ble grunnlagt og underskrifter for antisemittiske petisjoner samlet inn. Antisemittisme som politisk bevegelse ble et kjennetegn ved den nasjonalistiske og konservative høyresidens kultur, men den antisemittiske kritikken av jødedommen ble også tidlig en del av venstresidens retorikk. Mot slutten av 1800-tallet representerte antisemittismen på den ene siden noe nytt, samtidig som den kunne bygge på et jødehat med dype og konstante røtter i kristendommen.

Til tross for at antisemittisme strengt tatt tilhører en bestemt epoke og begrunnelsesstrategi innenfor jødehatets historie, benyttes det i dag som et samlende begrep for alle former for fiendskap mot jødene fra antikken til i dag. Wolfgang Benz, en av Europas ledende antisemittismeforskere, har skjelnet mellom fire grunnformer for jødefiendskap. For det første den primært religiøst motiverte antijudaismen som vi finner i antikken og i middelalderen. For det andre den ‘moderne’ antisemittismen som utviklet seg mot slutten av 1800-tallet. For det tredje ‘sekundærantisemittismen’ etter Holocaust. Og for det fjerde antisionismen.

Antijudaismen har sin opprinnelse i religiøs kritikk, men den har uten tvil også kulturelle, sosiale og økonomiske sider. Ikke sjelden ble for eksempel økonomiske motiver tillagt religiøse begrunnelser. I tillegg til teologiske argumenter, som dels ble hentet fra Det gamle testamente, dels fra indre jødiske stridigheter, fant det i middelalderen sted en tiltakende mistenkeliggjøring og segregering av jødene som ble ledsaget av stereotype fordommer. Jødene ble kollektiv anklaget for å ha myrdet Kristus, forgifte brønner, spre sykdommer og å stå i kontakt med Djevelen. De ble isolert i gettoer og jødegater, stigmatisert med hatter og gule stjerner, jaget bort fra land og områder hvor de hadde levd i generasjoner, tvangsdøpt eller drept. I enkelte tilfeller – som i Spania i 1492 – ble jødene også definert ut fra rasekriterier.

Den ‘moderne’ antisemittismen tok avstand fra slike primitive former for jødefiendskap og var – tilsynelatende – vitenskapelig begrunnet. Raseforskere, antropologer og biologer, og i deres følge også forskere og skribenter, utviklet en rasebasert antisemittisme som postulerte teorier om en rasekamp mellom to store motpoler – jødene og arierne. I ‘etnisk rene’ nasjonalstater skulle det ikke være plass for jøder, som ble beskyldt for å være rotløse parasitter som sugde all kraft ut av vertsnasjonen. I det kommunistiske idealsamfunnet var det derimot ikke plass for jøder som holdt på sin religiøse eller nasjonale identitet, og som ble tiltrodd plassen som utbyttere i det kapitalistiske system. Jødene ble identifisert med absolutt alt det som kunne knyttes til ‘det moderne’. Antisemittene konstruerte ‘jøden’ som en fleksibel størrelse. Alt etter behov representerte han kapitalismen, liberalismen, parlamentarismen og kommunismen, tradisjonenes forfall, kunstformenes opprør, farlig seksualitet og pressens makt. Jødene ble fremstilt som frastøtende – snart på grunn av rikdom, snart på grunn av fattigdom, snart fordi de var for sekulariserte, snart fordi de tvert imot var ortodokse fossiler som stilte seg i veien for fremskrittet. Dette var mulig fordi hatet mot jødene uansett ideologisk overbygning hadde en folkelig klangbunn i antijødiske sjablonger fra den kristne tradisjonen.

Auschwitz ble et symbol og et vendepunkt. Antisemittismen etter krigen ble et jødehat uten jøder og er blitt kalt sekundærantisemittisme. Denne formen for antisemittisme er gjerne lite voldelig. Ut av Europas skyldfølelse stiliserer den gjerningsnasjonene til ofre og gjør jødene til gjerningsmenn. Påstander om at jødene beriker seg med krav om restitusjonsytelser, at de står bak en Holocaust-industri for å tåkelegge at de selv er ansvarlige for folkemord, blir blandet med gamle fordommer, stereotyper og konspirasjonsteorier.

Den fjerde formen er ifølge Benz maskert som antisionisme. Den er sammensatt og har flere røtter. Vi finner den i en islamisert versjon som temmelig utilslørt har overtatt elementer fra den klassiske europeiske antisemittismen. Den finnes også på venstresiden, hvor den blander seg med globaliserings- og kapitalismekritikk, og gjerne er skjult blant legitim politisk kritikk. Striden om Israel-kritikkens grenser er med krigen i Gaza vokst til å bli en definisjonsdebatt som utkjempes med både ropert og fotnoter.

Det er et kjennetegn ved antisemittismen at jødene kollektivt – som rase, nasjon eller religiøst eller sosialt definert gruppe – tillegges uforanderlige egenskaper som har svært lite å gjøre med jødenes virkelige eksistens. Antisemittismen og det konstruerte ‘jødespørsmålet’ signaliserer først og fremst majoritetssamfunnets problemer. En slik erkjennelse tilsier at det ikke finnes noe evigvarende jødehat, men at antisemittismen må analyseres ut fra det konkrete samfunnet og de konkrete forholdene som er til stede der hvor antisemittismen opptrer.

Den gamle antisemittismen som dyrker rasismen, nazismen og benekter Holocaust, er lett gjenkjennelig. Og enkelte handlinger kan lett defineres som antisemittiske, som skjending av gravlunder, tilsvining av synagoger og jødiske forretninger, grove forulempninger av jøder på gater eller i arbeidslivet. Andre fenomener er vanskeligere å vurdere og mer avhengig av konteksten. En jøde kan selvironisk fortelle en vits. Når den gjenfortelles nedsettende av en mann som hater jøder, er det ikke lenger samme sak. I vår tid skjuler antisemittismen seg ofte bak andre argumenter. Samtidig er det viktig å ha in mente at ikke alt hat som rammer jøder, skyldes jødehat.

Det finnes mange måter å nærme seg temaet på. Filosofer og historikere, idéhistorikere og religionshistorikere, sosiologer og psykologer, statsvitere og litteraturforskere har levert en nesten uoverskuelig mengde verdifulle bidrag til antisemittismeforskningen. Det er denne forskningen som ligger til grunn for vår fremstilling. De arbeidene vi har hatt størst nytte av, er oppgitt i notene og litteraturlisten.

Forfatterne av denne boken har ulike tilnærmingsmåter, men til sammen har vi på hver vår måte og med bakgrunn i våre faglige ståsteder ønsket å formidle kunnskaper om antisemittismen fra antikken til i dag. Det skulle være unødvendig å si at fremstillingen ikke på noen måte er uttømmende. Den følger et kronologisk forløp, med de forskjellige utbruddene som omdreiningspunkt. Vi har forsøkt å fortelle og fortolke, kort sagt formidle hendelsene i lys av den historiske eller ideologiske eller litterære konteksten som omgir dem. Denne konteksten inkluderer også i varierende grad, avhengig av det enkelte kapittels tema, de jødiske samfunnenes egen historie.

Historien om det europeiske jødehatet er samtidig en dyster fortelling om vår historiske omgang med den andre. Nazistenes forsøk på å utrydde den andre har blant jøder fått den hebraiske betegnelsen Shoah. Til tross for at argumentene mot å anvende begrepet Holocaust er gode – holokauston er gresk for religiøst brennoffer – har vi valgt å følge eksempelet fra The Holocaust Encyclopedia og holde fast ved begrepet fordi det er så innarbeidet i dagligtale og forskningslitteratur.

Alle som i årene etter Holocaust har forsøkt å analysere og formidle jødehatets historie, har arbeidet i skyggen av det store og truende ordet. Når man rydder i de jødefiendtlige begrepene i dag, er det underliggende spørsmålet alltid i hvilken forstand forestillingene og fordommene var medansvarlige for folkemordet. Da kan det være nyttig å huske at selv ikke den snevreste definisjonen av moderne antisemittisme utgjør en tilstrekkelig betingelse for at det gikk som det gjorde. Sosialhistorien minner oss på at en rekke andre faktorer spilte inn som var historisk unike; idéhistorien lærer oss at en bred definisjon av begrepet kan være påkrevet for å forstå de nødvendige betingelsene.

Reinhard Rürups og Thomas Nipperdeys kanskje mest overraskende poeng i den begrepshistoriske analysen av «Antisemitismus» i Kosellecks Geschichtlige Grundbegriffe er undersøkelsen av språkbruken innenfor den nazistiske bevegelsen. Der gjøres forventningen om at utbredelsen av antisemittismebegrepet når nye høyder etter 1933, til skamme. Under Det tredje riket forble en jøde stort sett en jøde, og ikke en semitt.

I partiets tidlige fase hadde hele den esoteriske raseretorikken vært mobilisert, men det tok snart slutt. Etter hvert handlet det om jødene, bare unntaksvis om semittene. Og under krigen ble det sendt ut dekreter om at begrepet måtte unngås. Det var det også utenrikspolitiske grunner til, begrepet hadde fått en odiøs klang, og det kunne feiltolkes til å omfatte flere folkeslag enn jødene. Ingen måtte ta feil av at det var verdensjødedommen, og ikke araberne, som var fienden. I 1944 ble begrepet Antisemitismus byttet ut med Antijudaismus i nye opplag av Theodor Fritsch’ gamle Handbuch der Judenfrage. Slike justeringer åpnet for å styrke det retoriske fellesskapet med Tysklands store ånder som hadde gått foran i den hellige strid – fra Luther til Wagner. Det kan samtidig tjene som en påminnelse om hvor viktig det er å skille mellom tradert resepsjonshistorie og aktiv ideologisk mobilisering av gamle tekster, slik Christhard Hoffmann har påpekt.[1]

Til slutt står vi uansett stumme overfor en tankegang som forblir ubegripelig. Rürup og Nipperdey gir til slutt i sin analyse ordet til Höss, kommandanten i Auschwitz:

I dag innser jeg at jødeutryddelsen var en grunnfalsk feiltakelse. Nettopp på grunn av masseutryddelsen blir Tyskland nå hatet av en hel verden. Det er ikke antisemittismen tjent med. Tvert imot er jødedommen dermed kommet langt nærmere sitt endelige mål.[2]

Virkemiddelet – utryddelsen av Europas jøder – hadde kommet i veien for målet: bekjempelsen av verdensjødedommen og den jødiske ånd. En tilnærmelsesmåte som på én gang setter Holocaust i parentes og integrerer antisemittismen i antijudaismens historie, i stedet for omvendt, er nylig blitt anskueliggjort av den amerikanske middelalderhistorikeren David Nirenberg i boken Anti-Judaism: The Western Tradition. Antijudaisme er den lange historien i vår kultur, minner han om.[3] Den fortsetter tvers igjennom utskillelsen og utryddelsen av faktiske jøder. Antijudaismen er historien om de judeosentriske projeksjonene i den vestlige lærdomskulturen, om konstruksjonen av det anti-jødiske språket som kritisk verktøy for å gi verden mening og sammenheng – fra oldtidens Egypt til Det tredje rike og forbi; antisemittismen er historien om konsekvensene det fikk for de levende jødene iblant oss. Noen vil kalle det en strid om ord, men hvis det er noe denne historien lærer oss, er det at man ikke bør ta lett på ideene som hjemsøker dagens Europa hva enten det er i gammel eller ny tapning. Hatet som marsjerer i gatene i uniform og med hevet arm, lar seg gjenkjenne. Vi har sett det før og vet hvor det fører. Det er vanskeligere med forakten som taler i det godes navn. Historien som fortelles mellom disse permene, er ikke slutt.

Jøder, grekere og romere: 
Avvisning og beundring

HVA ER «ANTISEMITTISME», OG hva har det vært i historien? Det er ikke enkelt å si. De definisjonene man velger, markerer gjerne et sentralt punkt i ideologiene omkring fenomenet jødehat. Noen skriver vide, nesten altomfattende fremstillinger som gjerne sikter mot å skape sammenheng i historien mellom den gang og nå – til tross for alle forskjeller. Andre gir snevrere definisjoner av begrepet og forutsetter at mange forskjellige utgaver av antisemittismen har avløst hverandre i tidens løp.

ANTISEMITTISME OG RASISME

Rekonstruksjonene er gjerne farget av det aktuelle utgangspunktet: Dreyfus-saken, mellomkrigsrasismen, nasjonalromantiske fantasier om «folkesjelen» eller religiøse kontroverser omkring kristendommens slektninger og konkurrenter har gitt forskjellige begreper om «antisemittisme» og dermed forskjellige versjoner av historien.[1]

Skyldes antisemittismen noe ved jødene eller noe ved omgivelsene? I de episodene vi skal undersøke, finnes det åpenbart både reelt maktpolitiske og mer imaginært mytologiske elementer. Legendene har vært mer slitesterke enn de maktpolitiske realiteter. Ikke slik at det ene er foranderlig og det andre er uforanderlig. Begge deler har forandret seg fra generasjon til generasjon. Forutsetningene for både de reelt maktpolitiske og de mer imaginært mytologiske elementene var at jødene som kollektiv ble holdt ansvarlig for alt det man kunne ha å utsette på enkelte av gruppens representanter.

Fra Titus’ triumfbue på Forum Romanum i Roma. Romerske soldater bærer tempelskattene fra Jerusalem inn i Roma etter at den romerske generalen, og senere keiseren, Titus hadde plyndret Jerusalem i år 70 e.Kr.

Når vi studerer blodige oppgjør og voldsomheter i den fjernere historien, er det viktig å huske at voldelighet snarere var regel enn unntak i alle relasjoner mellom riker, klasser og folkegrupper i den førmoderne verden. Ikke noe sted i den førkristne antikkens litteratur finner vi imidlertid spor av noe som kunne ligne senere antisemittisme. Krig og ufred hadde spredt jødene for alle vinder allerede i andre århundre f.Kr. Man regner med at det ved begynnelsen av vår tidsregning fantes én million jøder i Palestina og fire millioner i resten av middelhavsområdet. De bodde overalt i Romerriket allerede i republikkens siste år. Jødene drev alle mulige forskjellige yrker og håndverk, og de fleste av dem var temmelig fattige.

Det finnes faktisk – for eksempel hos den romerske historikeren Tacitus – nedsettende bemerkninger om jødene, som fikk en uforholdsmessig sterk virkningshistorie fordi renessanse og nyhumanisme oppfattet hans utsagn som autoritative. Ingen antikk kilde tenker på jødene først og fremst som handelsmenn. Ingen antikk kilde tillegger dem misunnelsesverdig rikdom eller et egenartet forhold til penger. Ingen antikk forfatter tematiserer jødenes utseende, det vil si synlige etniske kjennetegn. Det omverdenen først og fremst legger merke til ved jødene, er deres monoteisme. Fremmedskepsis har alltid eksistert – og vil alltid finnes. Begrunnelsestypene har imidlertid endret seg. Rasismen er bare én av mange begrunnelsestyper. Som begrunnelse for fremmedhat er rasismen relativt ny. En rasemessig begrunnet antisemittisme møter vi først i napoleonstiden. K. W. Fr. Grattenauers Wider die Juden fra 1802 er det første dokumentet. Selv innenfor den moderne rasismen finnes det en rekke ideologiske variasjoner.[2]

Den spanske ideologien om «blodets renhet» (limpieza de sangre) fra senmiddelalderen er ideologisk temmelig forskjellig fra den romantiske ideen om folkets fremmede fiender eller den fascistiske og sosialdarwinistiske varianten som skiller mellom tapere og vinnere i livskampen. Vår fremstilling er ikke ute i et ideologisk, men i et historisk ærend. Det betyr at vi må skjerpe blikket for forskjeller. Vår situasjon er ikke lenger formet av Dreyfus-saken eller mellomkrigsrasismen. Vi kan ikke overse verken Holocaust eller kampene – særlig de ideologiske oppgjørene – omkring staten Israel. Et tilleggsmoment er den enorme litteraturen som er kommet de siste årtiene om antisemittismen som en del av kirkens synderegister.

Alle disse kontroversene er hermeneutisk uomgjengelige, det vil si at de farger vårt blikk på historien enten vi vil eller ikke. Derfor er det så vanskelig å behandle antikkens, middelalderens, reformasjonens, opplysningstidens eller romantikkens antisemittisme isolert. Det vil alltid ligge en sterk fristelse til å projisere senere hendelser inn i tidligere forløp, som om senere hendelser skulle ha vært de tidligere hendelsenes dypeste eller skjulte hensikt. Projeksjonene virker også ofte utvelgende på hva man er i stand til å se i fortiden. Bare det som kan fremstilles som analogier til den aktuelle situasjonen, oppdages umiddelbart. Alt annet må man streve litt for å få øye på.

Noe av det fascinerende ved antisemittismens historie er nettopp temperaturen i kontroversene. Det er ikke vanskelig å finne ut hva folk mener verken på den ene eller den andre siden av oppgjørene. Faktisk er det språket som har vært i bruk, noe av det mest emosjonelle og fantastiske i hele Vestens ideologihistorie. Men vi vil ikke bare vite hvem som har sagt hva. Vi vil også forsøke å forstå hvorfor frontene ble så uforsonlige, hvorfor kontroversene ble av en slik art at de tilsidesatte alle sivilisasjonsnormer både i språkbruk og i voldsbruk.

FORTIDEN OG VÅR EGEN SITUASJON

Vi tilhører den skolen som gjerne understreker brudd og mutasjoner i antisemittismens historie. Men denne historien akkumulerte også et lager av talemåter som ble brukt i mange generasjoner som egentlig ikke delte de opprinnelige utmynteres ideologiske og mentalitetshistoriske forutsetninger. Slik kan for eksempel nazistene overta noen av den gamle teologiske kontroversens talemåter og på den måten profilere seg som kristendommens forsvarere, selv om nazistene i de fleste andre sammenhenger ikke satte særlig pris på den kristne tradisjonen. Ideologier kan være uttrykk for følelser og fornemmelser, men de kan også maskere følelser og fornemmelser. For et historisk perspektiv er det nødvendig å utvikle et blikk for når det ene eller det andre skjer.

Et ytterligere hermeneutisk poeng som gjerne hentes fra vår situasjon og projiseres på fortiden, er den vestlige kulturens forhold til de andre og de fremmede. Det er noe spesielt ved den moderne vestlige sivilisasjons forhold til utgrupper, avvikere og kolonialiserte folkeslag som denne kulturens kritikere har fremhevet de siste 50 årene (Franz Fanon, Edward W. Said, Michel Foucault, Martin Bernal). Erfaringer fra møtet med fremmede folkeslag i Amerika, Afrika og Østen har hos mange forfattere farget nyere fremstillinger av antisemittismens historie. De aktuelle faktiske og ideologiske motsetningene mellom den muslimske og den vestlige verden har også satt spor etter seg i fortolkningen av antisemittismen som fenomen.

På den ene siden viser den moderne striden med den muslimske verden hvor sentralt temaet kan plasseres i forhold til den vestlige selvforståelse. På den annen side må man passe seg for å presse for mye ned i sekken. I historieforskningen er det slik at det som angivelig kan forklare alt, forklarer ingenting. Historiske forklaringer må alltid i noen grad være enestående og spesifikke, for det er noe ved alle historiske hendelser som er enestående og spesifikt. Det betyr imidlertid ikke at det ikke finnes overføringsverdier eller fruktbare analogier fra det ene til det andre feltet, fra det ene til det andre århundre.

Debatten om Holocausts enestående karakter er imidlertid ganske overflødig fra en historikers synspunkt. Selvsagt var hendelsen enestående – slik alle historiske hendelser er det. Det betyr ikke at hendelsen ikke tilhører historien, men bekrefter nettopp at den tilhører historien. De nødvendige betingelser for det som skjedde, kan være så allmenne de bare vil. Men de tilstrekkelige betingelser er særegne, spesielle og i siste instans urepeterbare.

Det samme gjelder for ideologien som for hendelsene. Hver eneste generasjon og situasjon utmynter fremmedhatet i egenartede ideologiske mønstre. Også der hvor vi møter gamle ord og velkjente billedmotiver, er det alltid en særegen situasjon og bestemte brukere som avgjør deres fulle betydning. Det finnes altså ingen evig og uforanderlig antisemittisme. Men den religiøst motiverte antisemittisme har selvsagt flere gjengangere på tvers av generasjonene enn den politisk motiverte, fordi de religiøse motsetningene er av noe mer tidløs karakter enn de politiske.

JØDENES EGEN HOLDNING

Selvsagt var det ikke bare jødene som ble bedømt forskjellig fra den ene generasjonen til neste avhengig av sted og sammenheng. Jødenes egen holdning til omgivelsene endret seg i samme takt. Antisemittismen var alltid en toveisrelasjon, men uten enhver balanse. Det ørlille mindretallet reagerte på flertallets signaler og aksjoner. Det er derfor ingen tvil om at det hovedsakelig er det kristne flertallets aksjoner, og ikke det jødiske mindretallets reaksjoner, som ledet utviklingen i de baner den gikk. Men mindretallets reaksjoner på sin offerstatus er likevel et studium verd. Jacob Katz har skrevet en av de mest opplysende og oversiktlige fremstillinger av antisemittismens historie fra offerets synsvinkel.[3] Hvordan oppfattet jødene sin stadig mer truende omverden?

Alle forskjeller mellom jødene selv og dem som i deres øyne var «hedninger», ble i gammel tid forstått ut fra religiøse forskjeller. Jødene hadde like stereotype forestillinger om hva man kunne forvente av «hedninger», som de kristne hadde stereotype forestillinger om «jødiske» egenskaper. De kristne var imidlertid de «innfødte» i de europeiske landene, mens jødene var de «fremmede». De kristne satt dessuten med den politiske makten. Friksjonene mellom kristne og jøder hadde derfor tidlig politiske og senere nasjonale undertoner i tillegg til de religiøse.

Den prinsipielle religiøse holdningen hos de to partene var gjensidig avvisning. Begge parter insisterte på sitt sannhetsmonopol, slik monoteistiske religioner er strukturelt forpliktet til å gjøre. Noen ganger kunne begge grupperinger sikre den andre en særlig status blant de utenforstående. Men de andre var og ble utenforstående. Jødene sto i kristne øyne utenfor det nye gudsfolket – kirken – og dens pakt med Gud. Ikke bare det: Jødene hadde selv brutt den pakten de hadde med Gud, ved å nekte å anerkjenne Messias.

De kristne sto utenfor den pakten Gud hadde gjort med Israel, mente jødene. Men de kristne tilhørte den pakten Gud hadde gjort med Noa og derfor med hele menneskeheten. De kristne, på sin side, mente at Guds pakt med Israel hadde opphørt med Jesu komme. Den gjensidige religiøse avvisningen måtte altså oppveies av økonomiske fordeler eller praktiske nødvendigheter om det skulle oppstå levelige vilkår for fredelig sameksistens.

JØDENE I ROMERRIKET

Nyere forskning har vært flink til å understreke det tvetydige forholdet man hadde til jødene som folkegruppe i antikken.[4] Samtidig som det fantes regelrett diskriminering og forfølgelser fra forskjellige myndigheters side av jøder som bodde i det fremmede, fantes det også en beundring for jødefolkets alder, for Moses som den ideelle lederskikkelse og for den strenge monoteismen både forut for og etter kristendommens fremvekst.

De som vil finne «antisemittisme» i tiden før det romerske keiserriket og kristendommen, må operere med et begrep som er så vidt at det er uten historisk informasjonsverdi. De konfliktene jødene sto i under den tidlige hellenismen, var ikke annerledes enn de konfliktene som omga andre grupperingers kamp for å overleve som kulturelle eller religiøse identiteter. Det er først i forbindelse med keiserdyrkelse og kristendom at tingene tar en ny vending. Der hvor virkningene av jødenes monoteisme skaper konflikter, ser vi de første spirer til det som senere utvikler seg til «antisemittisme». Tonen ble vesentlig skjerpet av de jødiske opprørene mot romernes herredømme i 38 og 67 e.Kr.

Jødene var den eneste religiøse grupperingen i Romerriket som var strenge monoteister. Dessuten fremstilte de ikke sin Gud billedlig i kultrommet. Ikke engang i tempelet i Jerusalem fantes det noe bilde av Jahve. Derfor ble jødene – som de kristne senere – ofte oppfattet som «ateister» eller gudløse av den polyteistiske og billedglade omverden. Da den romerske generalen Pompeius marsjerte inn i tempelet i Jerusalem i 63 f.Kr., fant han ikke et eneste gudebilde. Ut fra polyteismens målestokk var jødene derfor nettopp «ateister» – gudsfornektere. Romerriket var en friplass for alle mulige religioner, filosofier og livsformer. Jødene ble tidlig anklaget for særhet og menneskefiendtlighet i denne folkeblandingen.

Den betydelige stoiske filosofen Poseidonios fra Apamea i første halvdel av første århundre f.Kr. sier at jødene ikke ville omgås andre folkegrupper, og betraktet dem som fiender. Utgangspunktet for slike karakteristikker er alltid religionen. Ikke bare ville den jødiske guden ikke ha noe med de andre gudene å gjøre, men senere nektet jødene å bære frem offer til de romerske keiserne. Temmelig snart ble jødene innrømmet retten til å skille seg ut på den måten. For romerske byråkrater var praktiske mennesker og skjønte uten videre at man måtte gjøre plass for mange merkelige og uforklarlige holdninger hos eksotiske folkeslag om man skulle greie å holde det store riket sammen.

Flere antikke forfattere legger merke til at jødene nektet å arbeide på lørdager, og at de lot seg omskjære som tegn på den spesielle pakten med sin Gud. En og annen provinsguvernør prøvde å endre skikkene deres, men fant snart ut at det var mer å tape enn å vinne på slike inngrep. Vi kjenner til knubbing mellom folkegrupper i alle de større byene i Romerriket, for hver av folkegruppene hadde gjerne sine kvartaler og bydeler.

RIVALISERING MED ANDRE

I Alexandria i Egypt var det en heftig rivalisering mellom grekere og jødene ved flere anledninger. Da tok selvsagt de to partene frem det aller verste de kunne finne å si om hverandre. Historikeren Flavius Josephus siterer noen fiendtlige utbrudd mot jødene i Contra Apion, men ut fra tidens målestokk var det lite særegent ved slike oppgjør mellom folkegrupper. Jødene fikk ikke gjennomgående en dårligere behandling enn andre minoriteter. Å bo i en multikulturell verdensby som Alexandria innebar helt nye krav til toleranse for alle parter.

Aggresjonene ble gjerne oppildnet av konkrete konflikter. Men i lange tider kunne gruppene leve side om side i fred og fordragelighet. I antikken er det bare sjelden tale om folkelige oppløp mot jødene som gruppe. De som finner antisemittismen i den førkristne antikken, projiserer freidig bakover i tiden momenter fra en senere historisk utvikling. Den antikke «antisemittismen» ble først oppdaget mens den moderne antisemittismen fant sin form.

Tvert imot virker det som om jødene som regel ble beundret både for sin monoteisme, sin familiesolidaritet og sine lange kulturelle tradisjoner. I virkeligheten hentet de proselytter fra alle leirer. De romerske satirikerne ved begynnelsen av vår tidsregning – Horats og Juvenal – gjorde rutinemessig narr av dem som omvendte seg til jødedommen. Det må bety at slike omvendelser har vært et relativt vanlig fenomen. Det er ikke skarpere bitt i deres satirer overfor jødene enn overfor mange andre grupper.

De som omvendte seg, ble inkludert i de jødiske menighetene på like fot med dem som var der allerede. Anklagen om sosial og religiøs særhet skyldtes at det jo fantes elementer i den jødiske religionen som ikke så lett lot seg forene med andre religiøse identiteter. Monoteismen var ikke bare en annen religion enn de polyteistiske, men også en annen og inntil da ukjent type religion. Josephus nevner flere forfattere som anklager jødene for å være spedalske og spre sykdommen. Mange oppfattet det at jødene så strengt bevoktet sin religiøse egenart, som et tegn på at de foraktet eller var fiendtlig innstilte til alle andre religiøse grupper. Den romerske historikeren Tacitus sier at jødene har et uforsonlig hat til resten av menneskeheten. Jødene spiser og sover for seg selv, og gir avkall på samvær med fremmede kvinner, selv om de er noen skikkelige vellystinger, sier han.

POLYTEISME OG MONOTEISME

Forskjellen mellom den antikke polyteismen og den jødiske monoteismen er ikke bare en forskjell mellom å ha mange guder kontra det å dyrke én eneste Gud. Polyteismens guder var alltid lokale både i geografisk og sosial mening, det vil si at de beskyttet bestemte, konkrete interesser i en region eller hos en samfunnsgruppe. Monoteismens Gud var derimot i prinsippet universell.

Jødenes Gud ville ikke ha noen annen ved siden av seg – ikke fordi han var jødisk, men fordi han var den eneste. Innenfor polyteismen hadde proselyttvirksomhet vært fullstendig meningsløst. Man kunne ikke «omvende seg» til den greske eller romerske religion. I polyteismen kunne man glede seg over de forskjellige, lokale gudenes beskyttelse alt etter hvilken reiserute man valgte, og hva man drev med. Alle hadde sine egne forestillinger og praksisformer innenfor den polyteistiske religionen som referansesystem.

Monoteismens Gud har man alltid med seg uansett hvor man er i verden. Trosfellene deler forestillinger på en ganske annen måte i monoteismen. Der finnes det en rett lære og kjettere. Det dreier seg altså ikke bare om forskjellige religioner, men polyteisme og monoteisme er, som sagt, helt forskjellige religionstyper. I polyteismen kan keiseren være én gud blant mange. I monoteismen kan keiseren bare være guddommelig ved å gjøre seg til redskap og håndhever for den eneste Guds vilje. Det er et sentralt paradoks i monoteismen at den virker isolerende i forholdet mellom de troende og omgivelsene, og likevel – potensielt sett – omfatter alle mennesker uten forskjell. Misjonsvirksomhet og militær ekspansjon opphever etter hvert dette paradokset i praksis.

Den gamle og den nye pakt

DEN PRINSIPIELLE ANTISEMITTISMEN OPPSTO med kristendommen, som gjorde krav på å erstatte og fortrenge det gamle paktsfolket. Begrepet om kirken, slik det utviklet seg blant kirkefedrene, hadde så å si alltid en brodd mot dem som ikke gjenkjente Frelseren da han kom til jorden, og som dermed mistet Guds bevåkenhet. Den teologiske antisemittismen dvelte sjelden ved «Kristus-morderne», men var desto mer opptatt av at det nye gudsfolket, nemlig den kristne menighet, gjorde det gamle gudsfolket til løgnere.[1]

UTVALGT AV GUD

Israel var utvalgt av Gud blant alle folkeslag ved å være mottakere av Loven. Tanken om utvelgelsen skaper en dikotomi i den jødiske tenkningen som bestemmer alle deler av den jødiske selvforståelsen. De kristne hadde også en lære om utvelgelsen knyttet til kirken som det nye paktsfolket, men et religiøst flertall med politisk overmakt behøver ikke å la denne bevisstheten dominere tenkemåten. Jødenes utvelgelsestema ble så sterkt understreket fordi jødene i lange perioder knapt nok hadde noe annet å lene seg til. Jødiske teologer slo også tilbake mot den kristne teologien og benektet uttrykkelig og heftig at Jesus skulle ha vært Messias.

Ikke noe kristent symbol gjorde jødene mer forstemte enn bildet av Kristus på korset. Å gjøre et menneske til Gud, slik de kristne hadde gjort det, var det samme som avgudsdyrkelse i jødiske øyne. Jødiske teologer kontrasterte stadig – særlig fra 900-tallet av – sin billedløse, rene tro med den kristne avgudsdyrkelse av bilder. Billedforbudet begrunnet også avvisningen av Kristus som Gud. For Gud lar seg ikke avbilde, ifølge den jødiske tradisjonen. Derfor kan han heller ikke ha noen sønn som er hans eksklusive avbilde.

Paulus i disputt med jødene, en tradisjonell kristen fremstilling av motsetningen mellom Det gamle og Det nye testamentet. Emaljemaleri fra 1170-tallet.

Bestemmelsen av de kristne som avgudsdyrkere la prinsipielle begrensninger fra jødisk side på omgangen med kristne i middelalderen. Ekteskapsforbudet, forbudet mot å spise med kristne – ja, drikke vin eller spise kokt mat som «hedninger» (det vil si kristne) hadde tilberedt – eller ha noen som helst omgang med «hedninger» (det vil si kristne) på vei til eller fra kirke var forbud som kjennes i mange varianter. Alt dette ville selvsagt være vanskelig å praktisere som en liten minoritet i et kristent land.

Her kom fortolkningskunstene fromheten til hjelp, slik at det ble mulig å være lydig mot forbudene og samtidig overleve i fremmede omgivelser. Jøder kunne normalt ikke sverge ved kristne domstoler eller godta kristenmanns ed som bindende. Dermed kunne ikke jøder binde sine kristne handelspartnere på rettslig vis. Men i praksis fant man omveier på begge sider, så lenge man skjønte at alle ville tjene på det.

Katastrofen nærmet seg imidlertid fra det øyeblikk da man ikke lenger lot de teologiske prinsippene mildnes av utsikten til gjensidige fordeler. Katastrofen nærmet seg da man faktisk lot sannhetsmonopolets ideer på begge sider omsettes i handling uten innrømmelser overfor praktisk nytte og gjensidige fordeler. Konsekvensene var ødeleggende der hvor de jødiske grupperingene var små – ofte besto de jødiske samfunnene i middelalderens landsbyer bare av et snes personer – og de ikke kunne overleve uten å fortære kjøtt, vin, brød, melk eller ost som «hedninger» (det vil si kristne) hadde berørt. Redselen var størst for «hedningenes» vin, fordi den spilte en sentral rolle i den kristne gudstjenesten.

Religiøse tabuer var viktige her. For andre alkoholholdige drikker enn vin kjøpte man gjerne av «hedningene». Men å drikke sammen med «hedningene» i selskapelig omgang var og ble forbudt i religiøs mening. At forbudene i det hele tatt ble formulert, betyr vel at praksis var noe løsere. Jøder kunne i prinsippet heller ikke handle med bilder eller gjenstander som spilte en rolle i den kristne kulten. En måte å nøytralisere religiøse tabuer på blant jødene var å betrakte gjenstandene utelukkende ut fra deres pengeverdi og glemme eller se bort fra den urenhet som fulgte av «hedningenes» berøring eller bruk.

KRISTENDOMMENS SPREDNING

I det første århundre av vår tidsregning ser den romerske historikeren Sueton ingen forskjell på jøder og kristne.[2] Kristendommen spredte seg fra først av som en sekterisk bevegelse innenfor det jødiske diasporamiljøet. Det måtte kraftige ideologiske midler til for å begrunne den nye religionens egenart. Jesu egen forkynnelse avvek ikke på mange punkter fra jødedommen. Men forkynnelsen av Jesus som Messias krevde at det ble trukket noen nye skillelinjer. Fortellingen om påskehendelsene hos evangelisten Markus gjør jødene til hovedansvarlige for henrettelsen av Jesus. Mye tyder på at historiefortellingen allerede er et innlegg i striden mellom de to trosretningene. Jødene blir gjort til hovedansvarlige, fordi man i mannjevningen mellom religionene ville ta knekken på dem der og da. Man ville ikke ta knekken på dem fordi de faktisk var hovedansvarlige for Frelserens død.

Judas Iskariot-skikkelsen og legendene som er knyttet til ham, kan være et produkt av den samme polemiske interessen. Den nye, kristne religionen profilerte seg på den gamle, jødiske religionens bekostning. Først etter at Titus ødela tempelet i Jerusalem i år 70, ble kristentroen for alvor ført utenlands. Paulus fullførte kristendommens atskillelse fra jødedommen ved å unnta nyomvendte kristne fra Lovens krav, og særlig fra omskjæringsriten. Fra dette øyeblikk var det ikke lenger nødvendig å være jøde først og så kristen. I jødisk perspektiv ble de kristne både kjettere og frafalne. I kristent perspektiv var jødene ofre for sine egne ugjerninger og sin egen blindhet. Gud hadde straffet dem fryktelig for ikke å ha gjenkjent Messias da han dukket opp.

Ødeleggelsen av tempelet i Jerusalem i år 70 viste i de kristnes øyne at Guds tålmodighet med jødene var slutt, og de kristne dramatiserte sin identitet som det nye gudsfolket som hadde sluttet en ny og eksklusiv pakt med den eneste og høyeste Gud. Kirken var Kristi brud. Synagogen var den avviste venninne. Slik blir forholdet mellom dem fremstilt i den tidlige middelalderkunsten, men metaforen dukker opp allerede hos kirkefedrene.

Så begynte kristendommen sin seiersgang som en monoteisme uten de samme sterke bindinger til en bestemt, eksotisk kulturhistorie som jødedommen fremdeles hadde. De som valgte jødedommen, fikk en omfattende kulturell identitet i tilgift. De som valgte kristendommen, fikk en religion som var forenlig med mange forskjellige kulturelle identiteter. Den kristne proselyttvirksomheten hadde stor suksess utad i Romerriket, men svært få jøder fulgte med inn i den nye pakt. Irritasjonen over motstandsviljen hos de tradisjonsbevisste jødene forsterket konkurranseforholdet mellom de to religionene som rant av samme rot.

AUGUSTINS POSISJON

Hos Augustin (354–430) får riktignok jødene også en positiv rolle i det kristne verdensbildet og den kristne historiespekulasjonen. Han fremhever jødene som vitner og bevis på sannheten i den kristne lære (Civ. Dei 28,46) ved å lese Paulus (Rom 11,26) på en bestemt måte. Jødene bringer med seg sine bøker overalt og støtter den kristne forkynnelse ved å gå god for de skrifter som inneholder profetiene om Kristus. Jødene har selv misforstått disse profetiene og har dermed mistet retten til dem. Men de viser i hvert fall at de kristne ikke selv har oppfunnet forutsigelsene. Loven er ikke blitt ugyldig, men må leses som forvarsler om kirken og dens læresetninger. Påskelammets mening er Kristus. Augustin knytter jødene til apokalypsen ved å vente seg en omvendelse av jødene på dommens dag (Civ. Dei 18,46; 20,29).

Derfor skal de kristne behandle jødene med respekt: De vil omvende seg til slutt. Løftet om den endelige omvendelse er Guds nye pakt med Israel, som Paulus sier. Jødene har altså en plass i Guds frelsesplan. Men også hos Augustin er jødene et symbol på alle kjettere. Også Augustin gjør jødene eneansvarlige for Kristi død (Civ. Dei 20,20). Hedningene så ikke Kristus. Derfor er det kanskje ikke så rart at de har vanskelig for å tro på ham. Men jødene så Kristus og ville likevel ikke tro. Det sies om og om igjen at jødene er «påståelige» og «blinde». For Augustin som for de andre kirkefedrene er det troen på Kristus som er inngangsbilletten til «det sanne Israel» som nå er kirken (Adv. Jud. 5,6).

Augustin bruker fortellingen om Ham (jødene) og Sem (kirken) på samme måte som fortellingen om Esau (jødene) og Jacob (kirken) for å illustrere paktbyttet med fortellinger fra jødenes egne tekster. Både Gregor den store, Innocens 3., Bernard av Clairvaux og Thomas Aquinas bruker Augustins utlegning av forholdet mellom de to religionene når de begrunner hvorfor jødene må beskyttes. Martin Luther bruker også Augustins teologi om jødene, men kommer til konklusjoner som er brutalt annerledes.

Begge grupperinger fremholdt den samme hellige boken. Begge gjorde krav på å representere Abrahams Gud. Rivalisering mellom to monoteistiske religioner er noe helt annet enn om den ene eller begge parter hadde vært polyteistiske. Romerne overtok jo grekernes guder mer eller mindre som en del av et større kulturelt arveoppgjør. Men to monoteistiske religioner kan ikke leve sammen i full fordragelighet. Det er ikke plass for mer enn én universell Gud. Derfor ble kampen mellom jødedom og kristendom til en ideologisk kamp om hvem som var Guds rette barn.

I et kristent perspektiv måtte jødenes krav tilintetgjøres ved å begrunne at de hadde forspilt sin sjanse – og det grundig. De hadde ikke bare unnlatt å gjenkjenne Messias, men drept ham. Derfor hadde Gud avvist dem og utvalgt seg en ny flokk. Eksklusivitetskravet og universalitetskravet som følger av den strenge monoteismen, gjorde de to religionene uforlikelige. Det betyr ikke at den tyske historikeren Ernst Nolte hadde rett da han i et Spiegel-intervju (1994) kalte kristendommen en «antisemittisk» religion.[3] En slik påstand gir ingen mening. Men kristendommen er en religion som nødvendigvis må redusere jødedommen til en delsannhet eller halvsannhet. Bare slik kan kristendommen og kirken forklare sine egne pretensjoner.

GUDS RETTE BARN

For de to grupperingene sloss ikke bare om å representere Abrahams Gud, de kjempet om retten til å fortolke de samme tekster inn i sine forskjellige tradisjoner. Kristendommen ville konfiskere en lang religiøs tradisjon som sin egen forhistorie. Den gamle pakt, Det gamle testamente, avslørte først sin fulle mening i Det nye testamente, i den nye pakt, het det.

Etter Bar Kokba-oppstanden i år 135 ble det bare enda viktigere for de kristne å distansere seg fra jødene for ikke å få romernes vrede over seg. Først fra begynnelsen av andre århundre skjønte det offisielle Roma at de to grupperingene var forskjellige. Den kristne propagandaen var langt mer effektiv enn den jødiske, fordi den hadde et bedre tilbud til en lavere pris, men jødene fortsatte sin misjonsvirksomhet i den hellenistiske verden helt frem til Konstantin den stores tid.

Faktisk trakk jødene til seg mange hedninger som først var blitt kristne. Det gjorde ikke forholdet mellom grupperingene mindre anspent. En viktig tilleggsgrunn til å feire den kristne påsken demonstrativt var, allerede i de første århundrene, den avgrunnen nettopp denne feiringen åpnet mellom de to religionene. Man husket Kristi lidelse på en ganske bestemt måte. Man skulle ikke bare erindre Kristi pine, men understreke de troløse jødenes skyld i det som skjedde. Judas Iskariot var den personifiserte jødedom – slik navnet viser. Judas-legenden rettferdiggjorde avvisningen av det gamle gudsfolket og ble brukt som en vesensbeskrivelse av jødene.

Allerede de hebraiske bokstavene nærte mistenksomheten i omgivelsene. De hemmelighetsfulle tegnene luktet av besvergelser og svartekunster. Å tale om andre meninger eller en annen trosbekjennelse blir altfor abstrakt. Poenget var at jødene omga seg med andre skikker, riter og tegn. De representerte en fullstendig og egenartet kultur med fullt inventar.

I førmoderne tid var alltid de synlige forskjellene viktigere enn de usynlige. På forskjellige steder kom hatten, ringen og lappen i tillegg for at alle skulle oppdage personens identitet og bli advart i tide. For det var noe galt med de vantro. De nektet å la seg døpe, enda de måtte vite at den størst tenkelige gevinst ventet på de døpte. En slik avvisning kunne bare skyldes ren ondskap eller at de var besatt av demoner, mente de kristne.[4]

Diaspora

ALLEREDE I DEN FØRKRISTNE VERDEN fantes det jødiske kvartaler i alle større byer omkring Middelhavet. Den store terskelhendelsen er selvsagt den senere keiser Titus’ ødeleggelse av tempelet i Jerusalem år 70, som er fremstilt inne under Titusbuen i Roma. Da fikk diasporatilværelsen en annen karakter, og jødene mistet sitt sentrum i det hellige landet. De jødiske diasporakvartalene var svært viktige for kristendommens spredning i middelhavsområdet. Da gravitasjonssenteret i Jerusalem var borte, spredte de jødiske gruppene seg over hele verden – både på kristent og islamsk område – og utviklet egne kulturtradisjoner.[1]

KIRKENS SKEPSIS

Jødenes livsbetingelser i Europa i tidlig middelalder frem til Karl den stores tid vet vi lite om. Også kildene til andre sider ved periodens liv er sparsomme. Men i løpet av 500-tallet kjenner vi en rekke konsilvedtak fra fransk område som forbyr kristne å ha måltidsfellesskap med jødene, forbyr blandingsekteskap og gir jødene portforbud i påsketiden. Det siste kan med noe velvilje oppfattes som et forsøk på å beskytte jødene mot velregisserte kristne aggresjoner, men vi kjenner også eksempler på at jødene gjorde åpent og utfordrende narr av de kristnes fromhet.

Jødedommen hentet fremdeles proselytter fra omgivelsene i tidlig middelalder. Dermed ble jødedommen ofte oppfattet som en kjetterbevegelse av kirkens menn. Helgenbiskopen Gregor av Tours (538–594) er svært uttrykkelig i sin avvisning av jødene som troløse og ondskapsfulle løgnere i Historia Francorum. Av Gregors tirader får vi vite at jøder praktiserte alle yrker og fantes i alle samfunnsklasser på 500-tallet. Det var heller ikke forbudt for dem å bære våpen. Kirkelige embetsmenn la stadig press på konger og fyrster som etter deres mening gikk for langt i beskyttelsen av den religiøse konkurrenten.

[image: ]

En miniatyr fra Cantigas de Santa Maria fra 1200-tallet som illustrerer en mirakelfortelling om en jødisk pengeutlåner og en kristen handelsmann. Hakekorset hadde en helt annen lykkebringende betydning i Spania på 1200-tallet enn det fikk under nazismen i det 20. århundre.

Under den karolingiske renessansen forfattet erkebiskop Hagbart av Lyon (779–840) en serie med brev for å advare mot jødenes privilegier. Hos Hagbart er det fremdeles konkurransen med det gamle paktsfolket som er hovedtema. Jødene sprer løgner om Jesus, jomfru Maria og apostlene, sier han. De holder kristent tjenerskap som de indoktrinerer med sine egne overbevisninger. Noen steder er jødene så mektige at de får endret markedsdagene slik at de kan ta fri på sabbaten, klager han.

Erkebiskopens angrep var teologisk begrunnet. Han ville redde de troendes flokk fra den forvirringen som jødene spredte. Det dreide seg ikke om rasisme eller «antisemittisme» i streng forstand, men om normal religiøs rivalisering. Et religiøst konkurranseforhold til jødenes tro kan neppe alene kalles «antisemittisme». Det er når det utvikles ideer om permanent mindreverd – ideer som utløser og forsvarer summariske overgrep mot folkegruppen – at man med rette kan tale om «antisemittisme».

INGEN DEMONISERING FORELØPIG

Der hvor man bruker ordet altfor lettvint og uten terskler, krever man samtidig spesialbehandling for dem som er ofre. Livskampen har ikke vært enkel for noen statsdannelse, noen folkegruppe eller noen religion. Å tilskrive seg selv en kollektiv og eksklusiv offerrolle er det samme som å godta antisemittismens grunnprinsipp, nemlig at det er noe ved jødene selv som har utløst forfølgelsene.

Når det gjelder jødene, er det tydelig at de politiske herskere ikke alltid lyttet til biskopenes råd. Mot Hagbarts råd bekrefter Ludvig den fromme (778–840) jødenes privilegier. Om kulturen ble ensidig og monolittisk kristen, ville det innskrenke de verdslige herskernes frihet overfor kirken. Herskerne måtte vise at de også var konger for de ikke-troende. Det er tydelig at slike saker bidrar til å synliggjøre de politiske ledernes relative uavhengighet av kirkens ledelse.

I tidlig middelalder møter vi ikke noen gang noe sted den demoniseringen av jødene som giftblandere, barnemordere og utøvere av helligbrøde som ble så vanlig i høymiddelalderen. Vi ser heller ingen spor av folkelige aggresjoner. Jødehatet blir styrt ovenfra. Kirkens menn ville forhindre omvendelser til jødedommen og blandingsekteskap. De var opprørte over at jødene fremdeles oppfattet seg som det eneste gudsfolket. Deres blotte eksistens var en mistenkeliggjøring av den kristne forkynnelsen av Jesus som Messias. Ingenting tyder på at jødene var synlig forskjellige fra sine kristne rivaler i det sosiale rom i tidlig middelalder i Vesten. Blandingsekteskap hadde for lengst utvisket eventuelle synlige særtrekk.

Både i Frankrike og andre steder levde jødene langt på vei som en selvstyrt befolkningsgruppe med egne lover og regler. Det fantes jødiske bydeler i de større byene i Frankrike og ved Rhinen, men de var ennå ikke avlukket mot omgivelsene. Først på 1000-tallet skjedde det store forandringer i jødenes stilling. Patriarken av Jerusalem ble halshugd, og den hellige grav ble angivelig ødelagt. Det ble skumlet om jødisk medvirkning til muslimenes angrep. Det var startsignalet til en rekke angrep på jødene i flere franske, tyske og italienske byer. Korstogene var dels en virkning av ryktene om det som var skjedd i Jerusalem, dels forsterket de aggresjonene mot «omstreifere, jøder, kjettere og muslimer» (Ordericus Vitalis) i kristne land. Den teologisk begrunnede entusiasmen ble ikke merkbart dempet ved at «Kristi fiender» fritt kunne plyndres med profitt før de ble fordrevet eller massakrert.

I ALLE YRKER

I tidlig middelalder fantes det jøder i alle yrker, men de var særlig synlige og aktive som kjøpmenn. Mye av den internasjonale handelen gikk gjennom deres hender, og særlig handelen på Østen. De hadde både kontakter i Østens byer og støttepunkter underveis i de jødiske bosetningene. Men fra 1000-tallet av overtok blant andre venetianerne stadig mer av handelen på Østen. Andre grupper oppdaget den nye lønnsomheten i handelsvirksomhet som den voksende pengeøkonomien skapte. Jødene ble i mange tilfeller drevet over i utlånsvirksomhet. De usikre livsbetingelsene hadde allerede vendt deres oppmerksomhet mot mobile rikdommer. Mange steder var det forbudt for dem å eie land og ha kristne tjenere i sitt brød. Derfor måtte de velge eller utvikle andre overlevelsesstrategier.

På den måten ble de stående utenfor føydalverdenen og måtte satse på næringer og eiendomsformer som blomstret opp med den nye bykulturen. Pengeutlån mot renter var en etterspurt og lønnsom funksjon. Kirken motsatte seg virksomheten og la bånd på de kristne. Men jødene befant seg utenfor den kirkelige jurisdiksjonen på dette punktet. Jødene sto ikke i fare for å bli ekskommunisert eller anmeldt for inkvisisjonen om de drev utlån av penger mot rente. Funksjonen var forbudt, men sosialt og økonomisk nødvendig. Dermed var intet mer nærliggende enn å overlate funksjonen til jødene. De var jo likevel fortapt. Etter hvert tok også kristne grupperinger noe lettere på kirkens forbud, men i en overgangsperiode hadde jødene relativt frie hender i et voksende marked.

Pengeutlån er en risikabel affære om man ikke har full beskyttelse.[2] De som låner, vil alltid lete etter muligheter for å slippe å betale tilbake det de har lånt. Som fremmede i utkanten av det kristne samfunnets sanksjonssystemer var jødene særlig utsatte. Derfor fikk de spesiell beskyttelse av konger og føydalherrer. Men beskyttelsen var ikke gratis. Tyske keisere, franske føydalherrer og den engelske kongen sikret seg så mye av fortjenesten at de jødene som drev med utlån, i praksis fungerte som skatteoppkrevere for sine beskyttere.

Utlån mot renter var også en utsatt virksomhet i den forstand at jødene som kreditorer ikke var særlig populære hos sine skyldnere. Når de dessuten kunne fremstilles som keiserens, fyrstens eller kongens menn, tilhørte de på et vis overmakten og var sammensverget med den mot folket.

En minoritet ble identifisert med noen av sine representanter i en iøynefallende posisjon. Bortsett fra England på 1100-tallet hadde jødene aldri monopol på utlånsvirksomhet i Europa. Dessuten var det bare et mindretall blant jødene igjen som drev denne virksomheten. Men den jødiske ågerkarl festet seg som en arketyp i manges bevissthet frem til den fullstendige avbildning i Shakespeares Merchant of Venice (1598), blant annet fordi arketypen ble nært av minnet om Judas Iskariot, som solgte Vårherre for tretti sølvpenger. Korrespondansen mellom den legendariske skikkelsen og de sosiale realiteter festet oppmerksomheten på jøden som pengeutlåner.[3]

Helt fra Karl den stores tid sto jødene under kongens særlige beskyttelse. Det innebar at kongene også kunne gjøre hva de ville med dem. Jødene kunne aldri oppholde seg noe sted på annen måte enn under bestemte, definerte betingelser. De var altså bare rent unntaksvis rettssubjekter på linje med de «innfødte», kristne. Likevel hadde jødene rett til å bære våpen både på tysk og fransk område til langt inn på 1200-tallet. De kunne også regne med å nyte godt av kongens makt når det gjaldt å holde orden innenfor egne rekker.

Korstogsbegeistring

KORSTOGSTANKEN PÅ 1000-TALLET VAR båret frem av en drøm om å gjenvinne det hellige landet fra hedningene med makt. Jødedommen ble straks slått i hartkorn med islam, slik at korstogsbegeistringen også førte til aggresjoner og overgrep på jødiske kvartaler i de europeiske byene. Demoniseringen av de muhammedanske motstandere førte med seg en tilsvarende demonisering av jødene.[1] Korstogstidens teologer – med unntak av Pierre Abelard (1079–1142) – hadde bare utydelige forestillinger om at islam, jødedom og kristendom historisk sett var beslektede, bibelske religioner.

KORSTOG UTE OG HJEMME

Både politiske og kirkelige ledere motsatte seg de mest barbariske uttrykkene for korstogsbegeistringen, og ofte med betydelig personlig risiko. Men like ofte måtte de gi tapt for den uslåelige blandingen av griskhet og religiøs opphisselse. Ved massakrene ved Rhinen og i Frankrike ble ingen spart. Verken kvinner eller barn. I Mainz, Worms og Köln ble de jødiske koloniene mer eller mindre utslettet på 1100-tallet. Noen ganger valgte jødene kollektivt selvmord som alternativ til tvangsdåp. De voldelige hendelsene forsterket hatet på begge sider.

Jøder og kristne levde tett sammen. Derfor kunne det skje at noen krysset grenser og omfavnet den andre religionen. Men sjansene for at den ene eller andre skulle gå av med den endelige seieren i konkurransen mellom dem, var liten. For ytre press konsoliderer, etter velkjent mønster, religiøse grupperinger. Noen frafalne måtte man regne med på begge sider, og noe misjoneringsvirksomhet fantes. På jødisk side var det stor og velbegrunnet frykt for tvungne omvendelser, at de skulle døpes som kristne med makt og trusler. De jødene som fant veien tilbake til sin første religion, var velkomne til å gjøre nettopp det.

Tre kronede korsfarere, den ene mer betenkt enn de to andre, dreper to jøder med lett gjenkjennelige hatter, mens to helgener ber for deres sjeler med Kristus som vitne. Bibelillustrasjon fra Frankrike ca. 1250. 

De frafalne som brøt alle bånd med jødedommen, kunne man låne penger mot renter til. Men frafalne ble betraktet som jøder så lenge det var den minste realitet i det. Om konen var forblitt jøde, kunne hun ikke gifte seg igjen med mindre mannen skilte seg fra henne på jødisk vis. Man hadde ingen plikt til å sørge over slektninger som døde som frafalne. Tvert imot skulle man glede seg over at det var en avgudsdyrker mindre, het det hos en sentral rabbiner (Rabbeun Tam).

Mange jøder godtok kristendommen av overbevisning, mange av tvang, andre igjen etter kontroverser med sine trosfeller eller foreldre. Omvendelse til kristendom betydde en tilpasning til samfunnets hegemoniske skikker og verdier. Det eksisterer ingen dokumenterte tall for trafikken verken i den ene eller andre retningen på noe sted i middelalderen. Den kristne som ville omvende seg til jødedommen, måtte godta hele Loven (Tora) av personlig overbevisning. Mange måtte først høre advarende ord, og mange røster i den jødiske kulturen ønsket ikke proselytter overhodet.

Ikke bare kom de forfulgte til å hate sine forfølgere, men forfølgerne rettferdiggjorde sine handlinger ved å forsterke og begrunne sitt hat. Den gjensidige avvisningen gikk inn i en ny fase i korstogstiden. Den tyske konge og keiser Henrik 4. (1050–1106) oppfattet seg som alle sine undersåtters beskytter. Han ga uttrykkelig de tvangsdøpte jødene rett til å vende tilbake til sin gamle tro. Men pave Clemens 3. (1084–1100) ville ikke uten videre gå med på det. Kirken kunne bare godta at noe var «tvangsdåp», dersom den døpte protesterte der og da, hevdet paven. I praksis fantes det ingen eksempler på det. For de jødene som protesterte mot tvangsdåp, ble drept på stedet.

NYE ANKLAGER

Etter det første korstog (1095–1100) kom noen fredelige år for jødene i Europa. Så krevde Edessas fall et nytt korstog i 1146. Kongen av Frankrike, den tyske keiseren, pave Eugenius 3. og Bernard av Clairvaux mobiliserte og organiserte det andre korstoget langt mer effektivt enn det første. Men i den folkelige agitasjonen ble hatet nok en gang rettet mot jødene i de europeiske byene. Agitasjonen mot jødene i tiden omkring det andre korstoget fremviste et par nye motiver: anklagen om ritualmord på kristne barn og anklagen om profanering av nattverdsbrødet.

Anklagen om profaneringen av nattverdsbrødet var nært assosiert med karakteristikken av jødene som Kristus-mordere. De foraktet angivelig Kristi legeme. Også anklagen om mord på kristne guttebarn var en gjentakelse av en nytestamentlig hendelse – nemlig barnemordet i Betlehem. Det som var nytt med slike anklager i 1146, var at jødene ikke bare hadde utført slike grusomheter for lenge siden – det «visste» alle – men at de stadig var i stand til å gjenta de samme ugjerninger. De bar ikke bare på en skyld for noe som skjedde ved tidsregningens begynnelse, men de bar på en natur som ikke hadde forandret seg siden mordet på de uskyldige guttebarna i Betlehem og mordet på Kristus i Jerusalem. Det er den ideologiske forutsetningen for angrepene på 1100-tallet.

Mange har pekt på radikaliseringen av antisemittisk propaganda på 1100-tallet.[2] Korstogene er én forklaring. En annen forklaring peker på jødenes endrede sosiale og økonomiske rolle – deres spesialisering i retning av finansoperasjoner og skatteinnkreving. En tredje forklaring peker på at jødene var relativt nye innvandrere til Nord-Europa, hvor oppgjørene ble spesielt bitre. I hvert fall er det tydelig at de hyppigste og største jødemassakrene faller sammen med korstogene i tid. Både det tredje korstoget i 1183 og albigenser-utrenskningene tjue år senere fører til en svært presset situasjon for jødene i England, Tyskland og Frankrike.

Også i Spania ble korstogene innledet med raid mot de jødiske og muslimske minoritetene. Fyrster, konger og biskoper grep ikke sjelden resolutt inn for å dempe den folkelige opphisselsen, men ofte uten hell. Kirkens folk hadde dessuten selv levert mange av de ideologiske premissene for demoniseringen av de fremmede. Påskens redsler ble dramatisert ved kirkens høytidsfeiring, og avvisningen av det gamle paktsfolket ble billedlig fremstilt gjennom fresker, relieffer og skulpturer i kirkebyggene som forstøtningen av en utro hustru.

ANKLAGEN OM RITUALMORD

Jødene var som Judas, som hadde solgt Frelseren for tretti sølvpenger.[3] Judas personifiserte og anskueliggjorde jødenes svik. Alt dette ble gjentatt i dramaer, billedutsmykninger og prekener. Selv om få av kirkens embetsmenn var aktive i forbindelse med plyndringer og massakrer, oppfordret kirkens propaganda til entydig avvisning av den jødiske religionen og påpekte utrettelig jødenes historiske og religiøse skyld.

Dåp eller død var det vanlige alternativet, og ingen kan vel undre seg over at også de som valgte dåpen, ble forfulgt av mistanker. Ikke sjelden var renegatene opphav til rykter om sine gamle trosfellers ugjerninger for å innynde seg hos sine nye trosfeller. Mekanismen er velkjent. Ingen kunne være hardere i dommen over sine gamle trosfeller enn Paulus, selv om han også kunne sukre sine bitre piller (Rom 9–11).

Anklagene om jødenes ritualmord for å sikre seg kristenmanns blod var helt ukjente før 1100-tallet. Så dukket ryktene plutselig opp flere steder på en gang. Encyklopedisten Thomas fra Cantimpré (1200–1270) sier at jødene gjør noe dumt når de dreper en kristen hvert år for å bruke blodet hans til magiske formål. Det er dumt fordi Kristi eget blod er det eneste som hjelper, sier han. På langfredag år 1144 ble liket av en ung lærling funnet i skogen ved Norwich. Slik skulle jødene ha bestemt seg for å parodiere Frelserens lidelseshistorie. Et hemmelig møte mellom rabbinere i Narbonne i Frankrike skulle ha besluttet å utføre ugjerningen, fortalte ryktene.

Myndighetene trodde ikke på ryktene og beskyttet jødene i distriktet, som likevel ble angrepet. Restene av den uheldige lærlingen ble senere dyrket som helgenrelikvier av den lokale kirken. Slike kulter oppsto flere steder i hele Europa omkring gravene til kristne gutter som angivelig var drept av jødene. I 1473 ble liket av en ung gutt funnet i Trento i Tyrol, og ni jøder ble to år senere henrettet for å ha myrdet ham. Et helt jødisk samfunn ble utslettet. Under tortur tilsto de ugjerningen. Gutten fikk et eget kapell og ble offisielt helgenkåret i 1582 etter at flere mirakler angivelig var skjedd på graven hans. I Italia var det først og fremst fransiskanerne og ikke dominikanerne som var pådriverne. I saken med den lille Simon fra Trento var mange av pådriverne humanister som trakk frem Tacitus som sannhetsvitne i rettssaken.

Mange mirakelfortellinger i høymiddelalderen forteller om nattverdsbrød som forvandles til små barn, eller rettere: profanerte nattverdsbrød som forvandles til liket av små barn. Læren om transfigurasjonen av nattverdsbrødet til Kristi legeme finner bekreftelse i slike historier. Brødet og vinen er virkelig Kristi legeme og blod. Også propagandafortellingene med jøder i skurkerollen bekreftet angivelig den realistiske, katolske nattverdsteologien.

Anklagene om ritualmord ble så hyppige og rettssakene endte så blodig på 1200-tallet at både keiser Fredrik 2. (1236) og pave Innocens 4. (1247) undersøkte saken grundig og forbød sine undersåtter å spre slike dumme rykter.[4] Det økonomiske motivet var ofte betydningsfullt. Slik kunne kristne bli kvitt jøder de hadde lånt penger av. Etter hvert ble det ikke uvanlig å gjemme bort kristne barn og drive utpresning av jøder under trussel om å anklage dem for å ha drept barna. Det ble så vanlig at pave Gregor 10. forfattet en egen bulle om det (1272) hvor han fordømte den bisarre forretningsideen.

DEN GULE LAPPEN

På 1200-tallet ble det vanlig i flere europeiske land å markere jødisk identitet med egne klesplagg eller lapper. Avgjørelsen ble tatt ved det fjerde Laterankonsil i 1215. Pave Innocens 3. ønsket at man skulle se forskjell på kristne, muslimer og jøder, for at man skulle vite hvilke farer man utsatte seg for. Slike forskrifter fantes også i Moseloven. Der var det positivt tenkt som en synlig utmerkelse av dem som tilhørte paktsfolket. Men fra pavens side var nok meningen en annen.

Hos en utsatt minoritet ble utmerkelsen i stedet oppfattet som en påtvunget skamplett. Samme konsil krevde at jødene skulle holde seg innendørs i påskeuken. Det var strengt forbudt for dem å sprade omkring i festklær mens de kristne sørget over Frelserens lidelser. Slike bestemmelser kaster lys over hvor langt assimilasjonen var nådd både etnisk og sosialt.

Da det ble nødvendig å utstyre jødene med gule lapper, betyr det at man ellers ikke kunne se forskjell på jøder og kristne. De to gruppene snakket også det samme språket. Derfor var det nødvendig med et merke. Bestemmelsene gjaldt ikke bare jøder, men også muslimer. Senere fikk kjettere, spedalske og prostituerte egne tegn som skulle varsle deres nærvær i bybildet.

I Frankrike var jødelappen gul og rund fra først av. Fra 1361 var den rød og hvit. Myndighetene solgte slike lapper for en dyr penge. På den måten påla de utgruppene en ekstra skatt. I Tyskland, Wien og Polen måtte jødene bære spesielle hatter. En rekke konsiler både i Frankrike og Sentral-Europa innskjerpet reglene på 1200- og 1300-tallet. Det er tydelig at bærerne selv mislikte den symbolske markeringen av sin identitet. Men jødene kunne bare slippe å bære lappen eller hatten om de omvendte seg. Symbolet markerte altså i prinsippet religiøs og ikke etnisk tilhørighet. Når 1300-tallets illuminatører og malere fremstiller jøder fra Det gamle og nye testamente, har de ikke sjelden de symboler som lovene påla samtidens jøder å bære.

OFFENTLIGE OPPGJØR

De sterke aggresjonene mellom grupperingene gjorde det vanskelig å møtes på like fot. I kristendommens første århundrer hadde man diskutert jødedommens og kristentroens respektive fortrinn i teologiske disputter. Også i middelalderen fant det sted slike store, offentlige diskusjoner mellom fremtredende representanter for de to religionene. Men demoniseringen av jødene og utryddelseskrigene mot albigensere og waldensere satte en stopper for teoretiske diskusjoner. Dominikanerordenen etablerte inkvisisjonen i første halvdel av 1200-tallet, og inkvisisjonen tilsvarte monoteismens sannhetshusholdning. Man tålte ikke noen avvik fra kirkelæren og definerte alle meningsmotstandere som fiender, bedragere og løgnere.

Det angivelige ritualmordet på Simon fra Trento slik det fremstilles i Passio beati Simonis av Johannes Matthias Tuberinus fra 1475. Først 490 år senere, i 1965, satt pave Paul 4. sluttstrek for martyrdyrkelsen av Simon etter at en grundig historisk undersøkelse slo fast at anklagene hadde vært grunnløse.

De teologiske idealtypene «kristen» og «jøde» spilte mindre praktisk rolle, men var helt avgjørende for grupperingenes selvforståelse og for de andres stereotype oppfatning av dem. Man betraktet ikke hva jøder og kristne faktisk gjorde, men gikk til skriftene på begge sider for å finne ut hva en «jøde» og en «kristen» var i sitt vesen. De store disputasene på 1200-tallet om de to religionenes respektive fordeler og ulemper var diskusjoner om skriftsteder – som i praksis ble oversett av de troende – ikke diskusjoner om sosiale og historiske realiteter. Oppgjørene mellom religionene fant sted i en egen idealisert sfære hvor stereotypiene om de andre bidro til å bekrefte idealene omkring den egne religiøse identiteten.

Ikke i noe tilfelle tok man utgangspunkt i faktiske erfaringer. Derfor kunne anklagene bli så ekstreme på begge sider: Man hadde en angivelig vesensinnsikt i den andres natur, og rykter spesifiserte eller konkretiserte slike vesensinnsikter. At de kristne eller de jøder man faktisk kjente, ikke oppførte seg i overensstemmelse med kristnes eller jøders vesen, kunne ikke forstyrre sjablongene. Det betydde vel bare at de skjulte sin egentlige natur og dermed var en enda større trussel. Bøkene var en viktigere sannhetskilde enn erfaringen for all førmoderne vitenskap. Hvis noe kunne belegges med dokumenter, var det så sant at ingen erfaring kunne motbevise det. Sannhetsoppfatningen ble ytterst skadelig for forholdet mellom de to bokreligionene. Disputasen i Paris endte med at Talmud ble brent i 1242.[5]

De kristne hadde politisk makt til å gjennomføre en slik opprenskning i farlige og tvilsomme skrifter. Mange rabbinere misunte dem denne muligheten. De skulle selv gjerne ha lagt hånd på sine egne kjettere. Særlig medvirket de jødiske rabbinere til at Maimonides’ skrifter ble brent i 1234 av inkvisisjonen både i Montpellier og Paris. Men på den måten ble inkvisisjonen også interessert i Talmud, det vil si i jødenes hellige skrifter utenfor den bibelske kanon. En dominikaner dro til Roma og fortalte pave Gregor 9. at Talmud inneholdt kjetterier. Paven ba en gruppe konger og biskoper å undersøke saken nærmere. Følgen var at Ludvig 9. av Frankrike samlet inn alle de eksemplarene han kunne finne av jødenes hellige skrifter.

I 1240 ble det arrangert en stor høring i Paris hvor dominikanerne stilte spørsmål og fremtredende jøder forsvarte seg. Men det var ingen diskusjon på like fot. Konklusjonen var gitt. Talmud ble fordømt og alle eksemplarene høytidelig brent. Diskusjonen var ikke en teologisk meningsutveksling, men en rettssak. Dommen var endelig. Pave Innocens 4. lot den lærde dominikaneren Albertus Magnus (1206–1280) revurdere dommen i 1248. Men konklusjonen var den samme. Talmud hørte fra da av til de forbudte skrifter. I den jødiske boken lå det gift som kristne sjeler burde spares for.

TVILSOMME PRIVILEGIER

Den vanligste ordningen var at jødene fikk adgang til et territorium gjennom en innrømmelse (privilegium) fra kongen eller den lokale fyrsten. Tillatelsen var noe man måtte betale for. Likevel fantes det ingen alternativer, og jødene var som regel lojale undersåtter selv om den behandlingen de fikk av sine egne fyrster, ofte var tvilsom. Rettstvister mellom jøder og ikke-jøder foregikk alltid ved ikke-jødiske domstoler. Forholdet mellom de to religionene skapte ofte en dobbel standard i moralspørsmål. Pengeutlån mot renter var forbudt både i den jødiske og den kristne tradisjonen.

Men jøder kunne låne ut penger til kristne, og kristne kunne la jøder låne ut penger i samfunn hvor det ellers var forbudt. For jødenes åndelige behov og skjebne spilte ingen rolle for dem. Både kristne og jøder deltok i noe som var forbudt for begge grupper i religiøs forstand, men åpenbart nyttig for dem begge. Lovene gjaldt bare ens egne trosfeller. I den doble standarden ser vi at de to samfunnene – det jødiske og det kristne – knapt nok var integrerte. Merkelig nok var det slik på begge sider at de regler Gud selv hadde gitt, var lettere å omgå enn de reglene som den verdslige lovboken rommet.

I England var jødene i indirekte forstand kongens skatteoppkrevere og ble systematisk utsugd av kongen i pengenød. Kongene gjorde krav på stadig større andeler av jødenes inntekter. På den måten kunne kongene skattlegge den nye pengeøkonomien. Om jødene motsatte seg kongens ønsker, kunne de alltid fordrives fra landet. Det skjedde faktisk under Filip 2. i Frankrike (1182) og senere i England (1290). Hvor det bare var snakk om pengekrangler med kongen, ble jødene snart sluppet inn igjen – mot å betale en tilleggssum. Men der hvor kirken pustet til ilden med teologiske og ideologiske argumenter, kunne fordrivelsene vare i mange generasjoner.

Fra fyrstenes og kongenes side var poenget med utdrivelsene utelukkende de nye avgifter man kunne pålegge jødene for å slippe dem inn igjen. Ikke bare de som drev med utlån, men hele den jødiske befolkningen ble gjerne satt under kongens administrasjon, slik det skjedde i Frankrike under Ludvig 8. i 1223. Slik ville han blande seg inn i fyrstens skatteoppkreving og utnytte sin rolle som den fremmede befolkningens sentrale beskytter.

Men i løpet av 1200-tallet ble jødene både i England, Frankrike og Tyskland så presset for penger av øvrigheten at deres virksomhet i stadig større grad var små utlånssjapper som rettet seg mot den mindre velhavende delen av befolkningen. De fattiges aggresjoner mot dem de skyldte småpenger, var ikke mindre enn de rikes aggresjoner mot dem de skyldte store penger. Lombarder, venetianere, senesere og senere florentinere overtok etter hvert størstedelen av de større utlånsforretningene med konger, fyrster og velhavende borgere.

Å omvende seg til kristendommen var ingen god løsning. Fra jødenes side ble barn som omvendte seg, gjort arveløse. Hos de nyomvendte var fyrstene som regel på pletten og konfiskerte deres eiendom. Kirken motsatte seg en slik politisk praksis fordi det ikke akkurat oppmuntret jøder til å bli kristne. Det fantes altså ingen enkel vei ut av jødenes pressede situasjon. Resultatet var at de holdt stand i sin befestede verden. Hatet mellom to folkegrupper utvikler seg gjerne symmetrisk. Jødenes aggresjoner mot de kristne var nok ikke mindre enn de kristnes aggresjoner mot jødene. Men de siste var maktesløse og i mindretall.

DEN YTRE VERDENS FIENDTLIGHET

Det er i denne situasjonen det utvikles en egenartet jødisk mentalitet, mener Poliakov, som har skrevet standardverket om antisemittismens historie. Jødene forbanner sine kristne fiender og overøser den konkurrerende religionen med skjellsord. Men raseriet forandrer ikke deres omverden. Det forandrer først og fremst dem selv. Jødene vender seg med fornyet energi mot sine religiøse tradisjoner og søker råd for sin skjebne i sine hellige skrifter. Som forfulgte blir deres fromhet forsterket. Fiendtligheten fra den ytre verden samler oppmerksomheten om den indre verden. Lærdom og bokstudier hadde alltid vært viktig i den jødiske tradisjonen, men nå ble betydningen av slike virksomheter understreket nok en gang.

Jødisk teologi fornyer sin lære om martyriet og betrakter drepte trosbrødre som falne i Guds hær i krigen mot «hedningene», det vil si de kristne. Men forut for svartedauden dreier jødehatet seg likevel om enkeltepisoder – riktignok til tider hyppige. Jødene var ennå ikke en fullstendig ekskludert eller brennemerket del av samfunnet. Bortsett fra merkelappene bar de de samme klær og snakket det samme språk som kristne. Mange steder og i lang tid ble de behandlet som fullverdige rettssubjekter og hadde endog rett til å bære våpen.

Brutaliteten i karakteristikkene skal ikke lure oss til å tro at moderne antisemittisme allerede fantes i høymiddelalderen. Generelt sett var de innbyrdes karakteristikkene folkegrupper imellom ikke underlagt de samme sivilisasjonsregler i middelalderen som de ble senere. Jødene er ikke alene om å rammes av hemningsløse karakteristikker fra konkurrerende grupperinger. Det viktigste er at jødene mange steder kan være frie borgere og behandles deretter både i militære og juridiske sammenhenger frem til svartedauden.

I kirkens kanoniske rett er de selvsagt utenforstående, fremmede. Det teologiske begrepet om «evig trelldom», som straff for mordet på og avvisningen av Frelseren (Thomas Aquinas), ble gjennom den kanoniske retten formidlet til det alminnelige, ideologiske markedet hvor det etter hvert gjorde stor skade.[6]

Jødene i Spania

I HØYMIDDELALDEREN VAR SPANIA et interessant møtested for de tre bibelske religionene.[1] Det ble arrangert flere regelrette disputaser mellom representanter for jødedom, kristendom og islam. Stauferen Fredrik 2. hadde lignende arrangementer på Sicilia som også var et møtested for mange kulturer. Men de intellektuelle kontaktpunktene av positiv karakter var maktesløse sammenlignet med fremmedfrykten som blomstret opp på konkrete foranledninger. Den sefardiske jødedommen fikk en tydelig kulturell egenart.

TRE RELIGIONER – MANGE FRONTER

De babylonske og de nordafrikanske jødene hadde en ganske annen historie enn de europeiske. Egentlig er det bare på europeisk mark at det er fruktbart å bruke betegnelsen «antisemittisme». Jødene var svært tidlig kommet til de nordafrikanske byene og til Spania. I polemikken med de kristne ble det ofte sagt at de spanske jødene ikke hadde noe med Kristi korsfestelse å gjøre – for da det skjedde, hadde deres forfedre allerede bosatt seg i Spania. I Toledo og Barcelona gjorde jødene krav på å stamme direkte fra kong David. Allerede Paulus (Rom 15, 24–28) forutsetter jo at det finnes en jødisk koloni i Spania.

En annen anklage var det vanskeligere å beskytte seg mot. Jødene skulle ha samarbeidet med muslimene om okkupasjonen av den spanske halvøya. Bare Navarra, León og Galicia holdt stand som kristne fyrstedømmer. Jødene skal ha hjulpet den muslimske generalen Tarik inn i Toledo – den vestgotiske hovedstaden – i 711. Jødene kom som regel mye lettere ut av det med muslimer enn med kristne. Derfor kunne de kristne lett oppfatte jøder og muslimer som allierte. Svært sjelden opplevde jødene de fortredeligheter i muslimske land som var regelen i de kristne land.

Da korstogbegeistringen bruste for fullt, ble jødene forfulgt som vantro og kjettere, og dessuten var assosiasjonene mellom dem og muslimene så tette at de nærmest var for muslimer å regne. Det er ingen tvil om at den jødiske monoteismen sto fadder da Muhammed på begynnelsen av 600-tallet stilte seg inn i rekken av profeter og grunnla en ny bibelsk religion. Erkeengelen Gabriel ga ham beskjed om å forkynne en eneste Gud – Allah. Muhammed oppfattet den kristne treenighetslæren som en innrømmelse overfor polyteismen. Han ville ha en strengere monoteisme enn den kristne teologi. Men Muhammeds kunnskap om både jødedom og kristendom var sterkt begrenset.

Muhammed trodde på jomfrufødselen, men benektet korsfestelsen. Likevel var kristne og jøder i hans øyne «bokfolk» som hadde sett store deler av sannheten, men ikke det mest avgjørende, som var forbeholdt ham selv og hans egne tilhengere. Abraham, som var jøde for jødene og kristen for de kristne, var muslim i Muhammeds regnskap. Abraham og Ishmahel hadde angivelig bygd tempelet i Mekka! (II, 121). Også muslimer lot seg omskjære. Før korstogene var islam svært tolerant overfor de to andre bokreligionene, og kravet om toleranse og trosfrihet var nedfelt i selve Koranen (II, 99; IV, 73; XXII, 17).

Før korstogene var jihad – «hellig krig» – en behandling som var reservert for dem som hadde mange guder. Muslimene viste gjennomgående større respekt for kristendommen enn kristendommen viste for islam. For de kristne var islam bare en ny kristen sekt, og Muhammed ble vanligvis oppfattet som en kjetter og skismatiker. Den religiøse polemikken har imidlertid aldri vært spesielt fintfølende. Ikke sjelden var den grovkornet utover alle anstendighetsgrenser. Guibert de Nogent skrev på 1100-tallet at Muhammed ble spist av griser en kveld han var sovnet døddrukken i en veigrøft. Det måtte ikke gjenta seg. Derfor forbyr muslimene alkohol og svinekjøtt. Denne typen legender er vanlige i alle fromhetslærers karakteristikker av hverandre.

Luthers ukontrollerte raserianfall mot pavekirken og mot jødene var utslag av den samme typen råskap. Det er verd å huske på når vi møter argumentene mot jødene hos reformatoren. Den religiøse polemikkens språk var saftig uansett hvem som var avsender, og hvem som var målskive. Om man bare ser på utfallene mot jødene isolert, vil man fristes til å oppfatte polemikken som mer spesiell enn den i virkeligheten var.

TRE GRUPPER MED SANNHETSMONOPOL

Et sted hvor oppgjørene ble særlig hete, var selvsagt Jerusalem, som var en hellig by for alle tre religioner. Tre monoteistiske grupperinger med sannhetsmonopol i samme by er et dårlig utgangspunkt for praktiske løsninger. Den som hadde den militære og politiske makten over byen Jerusalem, ville alltid ha to formidable og uforsonlige motstandere.

Córdoba var et veikryss for forskjellige språk, kulturer og religioner. Jødene hadde betydelige kolonier i Córdoba, Granada og Toledo. De var spesielt viktige aktører i slavehandelen på Middelhavet. Senere ble dette gjerne brukt mot jødene av deres egne, kristne kunder. Ummayadene, som hadde styrt det muslimske riket fra Damaskus, ble beseiret av abbasidene i Bagdad. Men de syriske muslimene grunnla et nytt rike i Spania utenfor Bagdads maktsfære. Córdoba ble et Damaskus i Vesten med biblioteker og lærdom.

Jødiske kjøpmenn kontrollerte en vesentlig del av vare- og pengestrømmen i det islamske riket. Da den kristne gjenerobringen – reconquista – begynte, favoriserte den til å begynne med jødene, som ble enda sterkere av at muslimene ble fordrevet. Santiago – den hellige Jakob – var den helgen som nominelt styrte gjenerobringen. De avgjørende årene var 1045–1205. Toledo kapitulerte i 1085. Først i 1212 slo de kristne fyrstene sine tropper sammen mot muslimene, men Málaga holdt stand helt til 1480-årene, og Granada falt først i 1492.

Det ble dannet ridderordener i denne kampen analogt med de ordener som oppsto blant dem som kjempet om det hellige landet. Kampene i Spania gjorde slutt på den religiøse toleransen som med få unntak hadde hersket under muslimsk styre. Først kunne muslimene leve med sine eiendommer også under kristent styre, men senere blir de tvunget vekk fra områder som var administrert av kristne (1115). Jødene fikk imidlertid leve videre i de okkuperte byene. Ofte overtok nettopp jødene de muslimske eiendommene. Juridisk sett hadde jødene mange steder de samme rettighetene som de kristne. Ofte utgjorde de et viktig sosialt sjikt ved å kontrollere handel, industri og håndverk. Sølvgruvene og vindyrkingen i Spania fikk en ny start på jødiske hender.

I nærheten av kongen var jødene diplomater, rådgivere og finanseksperter. Mange steder flyttet de inn i de forlatte moskeene og gjorde dem til synagoger. Den sentrale kirkelige ledelsen i Roma var bekymret for veksten i jødenes makt i Spania og oppfordret spanske biskoper til å ta affære. Pave Gregor 7. mente det ville være en omvendt verden om jøder fikk myndighet over kristne. Men erkebiskopen i Toledo, som ledet den spanske kirke, tok ikke hensyn til advarslene. For jødene skaffet kirken store inntekter som skatteoppkrevere og som forpaktere av kirkelige eiendommer.

Noen mindre og spredte overgrep mot jødiske bosetninger fant sted da franske riddere som kjempet mot sarasenerne, gikk til angrep på jødekvarterer mest for å fylle en slunken reisekasse. I situasjoner hvor kongens makt ennå ikke var sikkert etablert, ble jødene angrepet fordi de var kongens skatteoppkrevere. Men det lå selvsagt ingen «antisemittisme» i noen rimelig mening bak slike plyndringer. Man forsynte seg ganske enkelt med penger der hvor det åpnet seg en straffri mulighet for å skaffe seg kontanter – slik folk alltid har gjort.

TOLERANSENS KUNSTSTYKKE

Også etter at muslimenes politiske og militære makt var over, var deres kulturelle innflytelse betydelig. Den spanske kongen lot seg hylle av kristne, jøder og muslimer i felles prosesjoner gjennom tre hundreår. I de gylne århundrene var det plass til alle tre religioner i Spania. Jøder kunne være faddere ved kristne dåpsseremonier, og kristne kunne spille tilsvarende rolle ved omskjæringsfester. Kristne og jøder kunne be og synge sammen når pesten rammet en by. Abrahams navn brakte de tre religionene sammen til pavenes store forskrekkelse.

Toleransen fremmet orden og fordragelighet i et kristent land hvor det fantes store minoriteter av jøder og muslimer. Foreløpig var toleransen funksjonell. Alle hadde glede av den. Det var en utbredt oppfatning at kristne og jøder dyrket den samme Gud – selv om begge parter hadde innvendinger mot de andres overbevisninger og kultiske vaner. Jødenes festkalender og sabbatsfeiringer ble godtatt som gudstjenestelige og hadde dermed krav på beskyttelse. Konversjoner fra islam til jødedom eller kristendom og omvendt var dels forbudt, dels beheftet med strenge straffer. På den måten beholdt man balansen mellom de tre religionenes maktsfærer.

Kongene i høymiddelalderen sikret sin makt i stadige oppgjør med adelen. I disse kampene trengte de forbundsfeller. Borgerklassen var fremdeles relativt liten og maktesløs. Jødene, derimot, hadde økonomisk og kunnskapsbasert makt som fyrstene og kongene gjerne benyttet seg av. Helt frem til 1400-tallet var jødene i Spania imidlertid også opptatt av håndverk av alle slag. Jødene utgjorde mellom en femtedel og en fjerdedel av byenes befolkning og kunne dermed organisere seg i egne laug.

I de kristne land hvor innslaget av jøder var mindre, var laugene og dermed håndverkene forbeholdt kristne. Men i Spania fylte jøder alle tenkelige funksjoner – særlig i den unge bykulturen. Bare der hvor de ikke kunne dyrke jord eller drive håndverk, ble de skjøvet over i pengehandel og tuskhandel. Men selv da utlånsvirksomhet ble en viktig inntektskilde for jødene, var det svært få av dem som drev utlånsvirksomhet i stor stil. Det aller meste var beskjedne, personlige foretak.

Mens kongen forvaltet praktiske nødvendigheter, forvaltet kirken de religiøse prinsippene. Fra kirken kom det en stadig strøm av advarsler mot å omgås jøder og utviske skillet mellom religionene. Særlig det fjerde Laterankonsil i 1215 formaliserte segregasjonen som kirkens offisielle politikk. Men det samme var uttalt allerede gjennom tre århundrer gjennom mindre offisielle, kirkelige kanaler. At slike påbud og forbud stadig ble gjentatt og innskjerpet, kan ikke bety annet enn at jøder og kristne ofte hadde omgang på vennskapelig fot som naboer og yrkesbrødre. Det gjelder særlig tiden før 1215. Den offisielle, kirkelige brennemerkingen av jødene som en atskilt sosial gruppe falt nemlig sammen med økt fiendtlighet på flere nivåer.

Kristne helgener blir i middelalderens legender rost for aldri å ha hilst på eller spist sammen med jøder.[2] Også på jødisk side fantes det religiøse ledere som begrunnet og fornyet advarslene mot å omgås kristne uten å huske at de er «hedninger». I middelalderen var religionen ikke et avgrenset felt. Det betyr at den prinsipielle teologiske segregasjonen i noen grad måtte omsettes i en allsidig sosial praksis. Mens motsetningene økte, ble den jødiske grupperingen et eget samfunn inne i det kristne flertallssamfunnet. Men det religiøst sett fortjenestefulle kolliderte på mange punkter med det praktisk fordelaktige på begge sider.

I Europa ellers var jødene stadig på flukt eller under utvisning fordi man ønsket å skattlegge dem når man ga dem nye oppholdstillatelser. I Spania var de bofaste på samme sted i generasjoner. I de sørlige delene av Spania talte jødene arabisk lenge etter at de kristne var kommet til makten. I nord talte de gjerne kastiljansk. Men jødene hadde aldri noen affinitet til latin, som var kirkens språk. Selvsagt førte de relativt velstående og mektige jødene et tilnærmet sekularisert liv. Ved hoffet forsvant dermed motsetningene mellom jødedom og kristendom, fordi all religion mistet betydning.

SPANIA BLIR EN EGEN VERDEN

Spania vendte seg langsomt mot Europa fra ca. 1100. Pilegrimene til Santiago de Compostela bidro til å trekke Spania inn i det europeiske fellesskapet og atskille landet fra dets muslimske fortid. Slik kom også legendene om jødenes barneofringer til Spania. Utviklingen av tiggerordenene på 1200-tallet ble en katastrofe for det religiøse mangfoldet. Jødene i Spania ble misjonsmark. Slik sikret kirken seg folkets sympati, mens jødene ble stadig mer avhengig av kongenes beskyttelse. Før tiggermunkenes tid dreide uoverensstemmelsene mellom jødene og omgivelsene seg ofte om penger, skatteoppkreving og renter på utlån. Dominikanerne aktiverte religiøse anklagepunkter som hadde den fordel at man kunne spare eller sikre seg penger under de frommeste påskudd. Overgrepene ble fromhetsbevis.

I løpet av 1300-tallet var det fredelige samlivet mellom religionene borte. Jødene ble i stigende grad utpekt til syndebukker – særlig i forbindelse med svartedaudens herjinger – og ved slutten av 1300-tallet var det opprør mot jødene overalt. Opprørene begynte i kongedømmene langs pilegrimsruten til Santiago. De hatefulle, fromme legendene fra Frankrike, England og Tyskland var kommet over Pyreneene, hvor de skapte enda høyere bølger, fordi jødene var så mange der og så viktige for den spanske kulturen. Tiggermunkenes religiøse populisme trakk frem frykt og hat fra sosiale lag som ellers ikke kom til orde.

Det lavere presteskap hadde alltid vært mer skeptiske til jødene enn biskopene. Det fjerde Laterankonsil påla jøder og muslimer som bodde i kristne land, å bære et eget tegn på klesdrakten (1215). Jødene gjorde opprør mot det, og paven måtte foreløpig gi seg. På begynnelsen av 1300-tallet ble imidlertid jødene også i Spania pålagt å bære spesielle merker, men først mot slutten av århundret brøt deres stillinger sammen slik at de ble utlevert til botspredikantenes, seminaristenes og de religiøse ivrernes raseri.

FREMMEDE I EGET LAND

Mot slutten av 1300-tallet ble jødene i stigende grad utskjelt som fremmede, blodtørstige gribber. De mistet i praksis mye av sin tradisjonelle rettsbeskyttelse. I Kastilla, hvor de hadde levd trygt og beskyttet, ble det argumentert teologisk for deres manglede rettigheter. Jødene hadde forspilt sitt likeverd da de ikke gjenkjente Jesus som Messias. De fikk tilvist egne boligkvarterer, og utestående gjeld hos kristne til jødiske utlånere ble slettet gang på gang slik at utlånsvirksomheten stanset av seg selv.

Da presset startet, lot mange seg døpe for syns skyld. Det var den mest bekvemme løsningen. Men de døpte jødene ble snart oppfattet som enda mer truende enn de udøpte. Propagandamotivet med jødenes løgnaktighet og jukseri ble styrket av de hensiktsmessige «omvendelsene». At noen jøder ble kristne, bekreftet bare deres fordervelse, mente man.

De rike og mektige jødene, som hadde mye å tape, konverterte lettere enn det brede lag. For de rike og mektige var fromheten likevel et underordnet livsmotiv. I motsetning til i Spania holdt religionsfreden seg lenge i Portugal. Mange jøder flyktet til Portugal fordi jødene der hadde en form for selvstyre som de tidligere nøt godt av i Østen, og som senere ble realisert en stakket stund i Polen.

I 1391 raste all trygghet sammen da botspredikanter blåste til angrep på jødiske kvarterer over hele Spania. I tolv år hadde den veltalende Martinez oppfordret sine tilhørere til å straffe og fordrive jødene. Ingen kirkelig instans grep inn. Sommeren 1391 fikk man se blod for de ideologiske investeringene. Den ugjennomsiktige blandingen av pengegriskhet og religiøs ekstase sikret suksessen. Grusomhetene ble utført med verdens beste samvittighet. Hundrevis av jøder ble massakrert, plyndret, dømt til døden eller tvunget til selvmord. De «omvendelser» som skjedde i forbindelse med slike trusler, var selvsagt sjelden styrt av overbevisning.

Pavedømmet var sterkt svekket i disse årene. Mellom 1378 og 1417 regjerte alltid to eller tre paver samtidig. Derfor kunne man knapt nok vente seg noen myndig hånd fra kirkens sentrale ledelse. Men pavene Clemens 7. og Benedikt 13. gikk lenger enn som så. De satt i Avignon, men visste utmerket godt hva som foregikk i Spania. Både Clemens og Benedikt spilte opp til jødeforfølgelsene hver på sin måte. De nykristne jødene var selv blant de ivrigste motstandere av sine tidligere trosfeller.

OMVENDELSE ELLER DØD

For de standhaftige foraktet de nyomvendte, og de nyomvendte skulle bevise for sine nye trosfeller at de virkelig hadde skiftet side. En rekke synagoger ble omfunksjonert til kirker for å symbolisere seieren. Dominikanerhelgenen Vincent Ferrer – som man kjenner fra Giovanni Bellinis minnealter i Zanipolo i Venezia – tok fatt der hvor Martinez slapp taket. Han styrte hele sin orden inn i et hensynsløst og barbarisk antisemittisk korstog fra 1412 av.

Vincent Ferrer var skriftefar for den spanske paven Benedikt 13., som gjorde krigen mot jødene til sin flaggsak i konkurransen med de andre pavepretendentene. Da romeren Martin 5. Colonna ble eneste pave, sa han tydelig ifra at tvangsdåp ikke var en kristen dåp (1421). Men da var skaden allerede skjedd. Spania hadde mistet sitt moderniseringsdrivende borgerskap, og tusenvis var kommet til å tvile på all religion i kjølvannet av tvangsomvendelser og tvangsdåp. De maltrakterte jødene trodde ikke lenger på Israels Gud og deltok i de kristne riter uten overbevisning. De nyomvendte følte seg skyldige og skamfulle, men verken deres gamle eller nye trosfeller hadde forståelse for deres lidelser. Den kristne majoriteten syntes faktisk å foretrekke standhaftige jøder fremfor nyomvendte, «kristne» jøder.

De nyomvendte holdt fast ved den samme matlagningen som før – med mye løk og olje. I deres nye omgivelser kunne man derfor lukte at de var jøder. Motivet med den særegne jødelukten dukker først opp i Spania gjennom avvisningen av de nyomvendte. Motivet er enormt viktig fordi det i første omgang verken er teologisk eller ideologisk. Den avskyelige lukten blir faktisk en forløper for den biologisk og rasemessig begrunnede antisemittismen. Den førspråklige avvisningen av jødenes lukt lot seg ikke rokke av argumenter eller nøytralisere av forklaringer.

I fransiskaneren Alfonso de Espinas Fortalitium Fidei er jødene ikke bare kjettere, men onde av natur.[3] Etter massakren i Toledo i 1449 ble det laget lister over jødenes forbrytelser og laster for å rettferdiggjøre grusomhetene på etterskudd. Listene var så lange og anklagepunktene så forskjellige at det ikke fantes noen mulighet for å forsvare seg. Til sammen ga anklagepunktene uttrykk for at jødene som kollektiv var hinsides all redning. Som nyomvendte kristne var deres stilling enda mer betrengt enn den hadde vært som praktiserende jøder. Dermed ble de jødefiendtlige argumentene forflyttet fra religion til natur. I praksis betydde det at omvendelser til kristendommen ikke lenger kunne sikre dem fred.

Marginaliseringen og demoniseringen av jødene fulgte ikke innfallsmetoden, men ble systematisk satt i verk av inkvisisjonen. I Spania hadde inkvisisjonen en nasjonal oppgave ved å være rådgiver for den religiøse ensrettingen av landet hvor de tre bibelske religionene lenge hadde levd fredelig side om side. Inkvisisjonen var et kraftfullt begrunnelsesverktøy som satte mindreverdighetens stempel på både muslimer og jøder. De nyomvendte var enda mer sårbare enn de standhaftige jøder, fordi de kunne mistenkes for å være kristne kjettere. På den måten falt de tydelig inn under inkvisisjonens jurisdiksjon.

INKVISISJONENS GRUSOMHETER

Gjennom inkvisisjonen skaffet det kristne flertallet seg tvangsmidler som både muslimer og jøder manglet. De anonyme anklagene overfor inkvisisjonen forvandlet Spania til en totalitær stat. De religiøse minoritetene ble forsvarsløse og rettsløse. Den vanligste grunnen til å angi noen var at de brukte olje i stedet for smør til matlagning. Man kunne også tortureres for ikke å spise svinekjøtt eller skifte til rene lakener på lørdager (Toledo, 1568). Alt dette ble regnet for ufeilbarlige tegn på kjetterske anskuelser og jødeblod. En uforbeholden tilståelse var den eneste måten å slippe fra slike anklager på med livet i behold.

Man brukte rutinemessig tortur angivelig til ofrenes beste. Også kirkens menn skjønte at det fantes feilkilder når man betjente seg av slike teknikker. Men den som eventuelt var uskyldig anklaget, skulle godta sin skjebne og vite at han døde for sannheten, het det. Henrettelser på bål var foretrukket av kirken fordi man da unngikk å spille blod (Joh 15, 5–6). Sammenlignet med utgangen på de moderne forfølgelser var omfanget relativt beskjedent. Inkvisisjonen i Spania sendte ikke mer enn knapt et par tusen jøder på bålet i løpet av 1400-tallet. De som ble brent, var de standhaftige. De fleste forsonet seg med kirken på den måten at de gjennomgikk offentlige ydmykelser og ble fratatt all eiendom.

Jøder som tortureres under den spanske inkvisisjonen. Samtidig tresnitt, datert 1475.

I rettferdighetens navn må det sies at myndige paver som Sixtus 4. forsøkte å stanse dominikanernes herjinger (1482). Men inkvisitorene var også kongelige embetsmenn, og som kongens menn tok de ikke alltid imot råd fra paven. I Sevilla alene ble 700 kjettere brent på bålet i løpet av syv år. En vesentlig del av dem var jøder som hadde praktisert sin tro i hemmelighet eller var mistenkt for det. Det fantes også jøder som hadde beholdt retten til å praktisere sin religion. Derfor var overgrepene mot de hemmelige jødene dobbelt absurde.

Formuene til de dømte ble konfiskert til fordel for kronen, noe som ikke gjorde den tvetydige religiøse iveren mindre hos kongene og deres hjelpere. Kirken leverte den ideologiske ryggdekningen, selv om en rekke paver og biskoper reserverte seg uttrykkelig. Flere av de mest bestialske og sadistiske forfølgerne ble senere kirkens offisielle helgener, som Vincent Ferrer og Pedro de Arbues. Også flere av de barna som angivelig var drept av jødebander på langfredag, ble helgener. Så det fantes ingen tydelig prinsipiell motstand fra kirkens side mot uvesenet.

I januar 1492 innlemmet kong Ferdinand og dronning Isabella Granada i Spania og feiret dermed den fullstendige gjenerobringen av halvøya med å fordrive alle jøder. Jødene fikk fire måneder på seg til å forlate landet og selge alt de eide, men de ble forbudt å ta med seg penger ut av landet. De som lot seg døpe, fikk bli værende inntil videre. Man har beregnet at ca. 150 000 dro i eksil – særlig til Portugal – mens ca. 50 000 lot seg døpe. De som havnet i Portugal, fikk åtte måneder på seg til å forlate landet. Etter den tid begynte kongen å selge dem som slaver. Barn ble revet fra sine foreldre og tvangsdøpt i 1497.

For kong Manuel 1. hadde giftet seg med en spansk prinsesse, og i den kirkelig regulerte ekteskapsavtalen mellom dem var det forutsatt at alle jøder skulle forsvinne også fra Portugal. Den moralsk depraverte spanske paven Alexander 6. Borgia – far til Lucrezia og Cesare – forsøkte å beskytte jødene i Portugal mot god betaling. Men deres skjebne var beseglet. Noen oppnådde midlertidig det privilegium å kunne leve videre som jøder hvis de bare lot seg døpe! Men i 1536 ble endelig spanske tilstander også innført i Portugal.

SYSTEMATISK UTRENSKING

Fordrivelsen av jødene gjorde etter hvert Spania til en etterhengende nasjon. For jødene hadde hatt hånd om moderniseringskreftene. Så fulgte hundre år hvor Spania levde på gullet fra Amerika. Med slike rikdomskilder kunne moderniseringen utsettes uten at noen merket hva som foregikk. Både i sosiale strukturer og i straffemetoder levde middelalderen videre på halvøya.

Spanjolenes begeistring for offentlige henrettelser var ikke enestående. Men i Spania var de hyppigere og omgitt med enda mer festivitas enn andre steder. Riktignok ble de kjetterne som inkvisisjonen fanget inn og torturerte, gjerne brent på egne steder utenfor byene. M ange ble kvalt før de ble brent. Og dessuten kan man ikke bli enige om det samlede antallet av dem som brant på inkvisisjonens bål på 1400-tallet. Men i hvert fall var flertallet av dem som ble rammet, jøder som hadde latt seg døpe, og som ble mistenkt for tilbakefall til jødedommen.

Inkvisisjonen etablerte et nettverk av angivere som mottok diplomer som garanterte deres egen «blodsrenhet» avhengig av hvor mange jøder de greide å angi. De som erkjente den brøde som lå i deres religiøse identitet, måtte bære skammens drakt – en sambenito – resten av livet, og deres etterkommere bar skammen videre. Så hvis inkvisisjonen først hadde kastet sitt blikk på en mistenkelig person etter anonyme anklager, sto valget mellom å nekte, og dermed bli brent, eller tilstå og på den måten påføre sine etterkommere varig skam.

Andelen jøder som ble rammet, var størst mellom 1480 og 1530. Senere ble det stadig vanskeligere å finne jøder, og man kastet seg over mistenkte protestanter og messianister. Men i disse 50 årene var inkvisisjonen nesten utelukkende et antisemittisk redskap. Til tross for at sterke og taleføre interesser har villet redde både Spanias og kirkens ære i ettertid, er det ingen stor uenighet om inkvisisjonens faktiske rolle blant historikere.[4]

Det er første gang i nyere tid at det er snakk om systematiske masseutryddelser i en stat som i denne henseende fungerte som totalitær. Også i Spania ble protestanter og jøder nært assosiert med hverandre i den kirkelige polemikken. Protestantenes reformasjon ga derfor ny inspirasjon til jødeforfølgerne – rent bortsett fra protestantenes egen, hjemmebakte antisemittisme. På dette punktet var det ingen uenighet mellom Martin Luther (1483–1546) og de spanske katolikkene.

Den spanske antisemittismen dreide seg ikke bare om religiøs ideologi. Den er tidligmoderne i den forstand at den er i ferd med å svinge fra tro til natur som hovedreferanse. Jødenes blod var forgiftet. Deres natur var fordervet. Man kunne aldri være trygg på jødenes avkom. De luktet vondt og var bedragerske i sitt vesen. Marranos (sp. «skitne svin») var jøder som ikke slapp unna den kirkelige mistenksomhet selv om de hadde latt seg døpe. Slik spanjolene foraktet jødene blant seg, ble de selv foraktet av hele Europa. I Italia og Frankrike var det mange som oppfattet alle spanjoler som jøder og halvjøder. Både Luther og Erasmus fra Rotterdam tenkte slik.

BLODETS RENHET

Tanken om «rent blod» – limpieza de sangre – ble en kollektiv, nasjonal nevrose i Spania. Ideologien omkring «blodets renhet» var den første forløper for moderne, «vitenskapelig» rasisme, i motsetning til det gammeldagse, religiøse jødehatet. Det «blodet» det her var snakk om, var selvsagt ikke uten religiøse understrømmer. Det dreide seg ikke om den moderne genetikkens eller den romantiske rasismens «blod», men et «blod» som var forurenset, infisert og forgiftet av jødenes antatt blodige riter med det rene, kristenmanns blod.

En form for rasisme er det likevel tale om når «blodets renhet» blir et sorteringsprinsipp som overordnes den religiøse bekjennelse. På midten av 1500-tallet gled ideologien inn som premiss for lovgivningen i Spania. Genealogier som kunne heve ens egen slekt over enhver mistanke, ble sterkt etterspurt. Ingen adel i hele Europa var så narraktig i sin genealogiske fetisjisme som den spanske. Etter noen vaklende avgjørelser i Vatikanet – særlig under Paulus 4. Caraffa – forbød inkvisisjonen i 1572 alle diskusjoner om «blodets renhet», og Ignatius av Loyola (1491–1556) holdt rasismen borte fra sin jesuitterorden ved å erklære at «det ville være en nåde å være av samme blod som Kristus».

Ignatius valgte en omvendt jøde til sin etterfølger og en annen til sin sekretær. Men i 1592 måtte også jesuitterordenen gi etter for presset fra det spanske samfunnet og utstøtte alle omvendte jøder. Jakten på infisert blod ble desto mer hysterisk i Spania, fordi knapt noen familie faktisk fantes uten en eller annen jødisk bidragsyter. Intensiteten i jødehatet ble dermed en målestokk for «blodets renhet». Man kunne ikke fri seg fra mistanken om å være delvis jøde på annen måte enn ved å hate jødene demonstrativt. Samtidig kunne anklagene dukke opp hvor som helst og når som helst – hvis det ellers var opportunt og offeret ikke maktet å forsvare seg.

Premissene var dermed gitt for omfattende dokumentforfalskninger og utpresningsmanøvrer. «Blodets renhet» ble langt viktigere enn økonomisk status. I praksis fantes det derfor to prinsipper for sosial sortering i Spania. Man kunne ikke anvende sin økonomiske makt bedre enn å anstille genealogiske undersøkelser som hevet ens slekt over enhver mistanke. Intet anfall mot en manns ære var nedrigere enn å antyde at hans tippoldemor var av jødeblod. På den måten ble rasismen selve hovedmotivet i de interne sosiale og politiske kampene i Spania i flere hundreår.

En manns «ære» var mer eller mindre identisk med illusjonen om slektens blodsrenhet. Yrker og virksomhetstyper som ble assosiert med jødenes driftighet, ble skydd som pesten. Også fattige stakkarer gjorde mine til å være riddere i kraft av sin «blodsrenhet». Det er bakgrunnen for Cervantes’ urkomiske opptrinn i romanen Don Quijote (1618), som i virkeligheten er en poengtert kritikk av det spanske samfunnet.[5]

FRA SPANIA TIL PORTUGAL

I 1536 var inkvisisjonen også etablert i Portugal, hvor den straks gikk til angrep på de fattigste og mest forsvarsløse jødene. Inkvisisjonen ble påtvunget Portugal av Vatikanet, og kongen måtte utnevne sin egen bror til sjef for institusjonen. Det var viktig at kongen og kirken delte ansvaret for dens virksomhet, for kirken ville ikke ha blod på hendene, selv om alle de ideologiske premissene for foretaket ble levert av kirkens representanter.

I løpet av to hundreår dømte den portugisiske inkvisisjonen 40 000 mennesker. Men bare en mindre del av dem endte på bålet. Andelen jøder var like stor her som i Spania de første 50 årene – fra 1480 av. Inkvisisjonen var vesentlig et instrument for jødehatet. Retorikken som beskyttet aktivitetene, var like utekkelige i Portugal som i Spania. En underlig blanding av begreper og fornemmelser hvor påsketeologi, griskhet og sosialt ressentiment var hovedingrediensene, ble løftet opp av en demonisering som akselererte for egen maskin. Først i 1821 var den spanske inkvisisjonens historiske kapittel slutt.

Blant dem som overlevde de første forfølgelsene, trakk mange seg bort fra Spania og Portugal til Tyrkia – hvor de ble mottatt med åpne armer – og til Nederland og Italia. Særlig i strøk hvor det fantes flere konfesjoner side om side, ble det levnet en plass for den jødiske religionen. Men også i muslimske områder tok man vel imot de driftige og kunnskapsrike jødene fra den iberiske halvøya. Saloniki ble en sentral by for jødene i det ottomanske rike. Men det fantes jøder i alle litt større havnebyer: Livorno, Venezia, Antwerpen, Ancona, Bordeaux og Hamburg.

En vennlig pave lot en gruppe slå seg ned i Ancona i 1525, men en pave av den mer uvennlige typen brente 20 av dem offentlig i den samme byen i 1556. Ancona lå i Kirkestatene. Likevel var Roma helt frem til Mussolini et relativt trygt sted for jøder. Det skyldes nok at byen omfattet kolonier av fremmede fra alle verdenshjørner helt fra antikken av. Til tross for behandlingen de hadde fått i hjemlandet, følte de sefardiske jødene seg knyttet til den iberiske halvøya. I flere generasjoner fortsatte de å tale spansk og portugisisk. De holdt seg for seg selv og fordømte ekteskap med jøder fra Tyskland eller Tyrkia. I Venezia vant portugiserne kampen om gettoen og fordrev jøder som kom annetstedsfra. Derfor ble sefardim ofte anklaget – av andre jøder – for å ha brakt med seg den sosiale arrogansen fra Spania.

EN PARADOKSAL MINORITET

Som en øy i sentrum for et stort nettverk av skipsruter var Venezia som et lite England. Ingen vet om Shakespeare virkelig har vært i byen, men han ville i tilfelle raskt ha følt seg hjemme der. Jøden Shylock og muslimen Othello fyller i Shakespeares drama de fremmedes rolle, slike fremmede som de ekspansive engelske og venetianske flåtemaktene støtte på overalt. I 1453 var Konstantinopel falt over på tyrkernes hender, og senere presset muslimene seg frem helt til Wiens utkanter. Tematiseringen av orientalere var et aktuelt innslag i Shakespeares dramaer. Det var imidlertid ikke religionskrig, men handel og politikk som førte folkene sammen.

Jødenes forhold til sosial og økonomisk suksess var alltid tvetydig. Jo bedre de greide seg, desto sikrere vakte de omgivelsenes misunnelse. Men samtidig lå det selvsagt beskyttelse i økonomisk makt. Jødene oppga aldri kravet om å være Guds utvalgte folk gjennom Loven. Det finnes ingen jødedom uten denne forutsetningen. Samtidig er den tvert uforenlig med den kristne kirkes teologi om seg selv. Både kirkens og keiserdømmets universalisme i middelalderen gjorde enhver etnisk sortering absurd.

En nasjonal kirke eller et nasjonalt keiserdømme ville være en ren meningsløshet. Både kirken og keiserdømmet er ut fra sin natur universelle størrelser. Dermed ble det religiøse kravet om å være et utvalgt folk like eksotisk i keiserens som i pavens ører. At jødene dessuten fremdeles ventet på Messias, gjorde dem til religiøse fantaster. Som gruppe var de så forskjellige fra andre at man ikke oppdaget deres individuelle forskjeller. «Jøden» var slik eller slik. Det gjaldt hver eneste av dem uten forskjell.

Jødene var en paradoksal minoritet. For de var overalt. I teologien var Djevelen den fremmede. I det sosiale og kulturelle rom var jødene de fremmede. Det ga nærliggende koblinger av ideologisk karakter. Jødenes rotløshet trosset den etablerte føydale orden. Der hvor all identitet stammet fra forholdet til jorden, var jødene identitetsløse med en biklang av upålitelighet. De sto utenfor de ordensskjemaer som fortalte hvem det var man i realiteten forholdt seg til. Det var i kirkens ideologiproduksjon at mistankene mot jøder ble holdt levende. I den økonomiske og politiske verden hadde de nyttige og nødvendige funksjoner.

